Алданиб қолган ёмон - Huquq.uz\nАлданиб қолган ёмон\n12:31 - 29.01.2021\nБугунги кунга келиб муайян мамлакатни забт этиш, бирор халқни бўйсундириш воситалари тубдан ўзгарди. Илгари бу мақсадларга эришиш учун қанчадан-қанча қурол-аслаҳа, қимматбаҳо техника, минглаб аскар ва анча-мунча вақт керак бўларди. Энди ядро майдонларида эмас, мафкура майдонларида бўлаётган курашлар кўп нарсани ҳал қилаяпти. Бирор мамлакат ёки халқни бўйсундириш учун оммавий ахборот воситалари (асосан ижтимоий тармоқлар), мобиль телефонлардаги ёлғон-яшиқ ахборот ва бузғунчиликни тарғиб қиладиган адабиётларнинг ўзи кифоя қилмоқда. Куч ишлатиш, мажбурлаш, зўравонлик энди ахборот орқали таъсир қилиш, одамларни бирор-бир ғояга ишонтириш, онгни бошқариш технологияларига ўрин бўшатаяпти.\nКЎЗГА КЎРИНМАС ДУШМАН\nМаълумки, ноҳақлик, зўравонлик инсоният томонидан қаттиқ қораланади. Чунки бунда инсонга жисмоний оғриқ, шикаст, моддий зарар етказилади. Ишонтириш, чалғитиш, алдов билан ҳаракат қилаётганларни эса бирор нарсада айблаш қийин. Зеро, улар тарғиб қилаётган ғоялар ортида аслида қандай манфаатлар яширинганини билиш осон эмас. Сўз, фикр, ахборот орқали инсон тафаккурини забт этиш ҳам муайян мамлакат ҳудудини босиб олишнинг бироз маданийлашган кўриниши ҳисоб ланади.\nФранцуз ёзувчиси Маркес де Саднинг «Биз катта урушлар қилиб дунёга эгалик қилишимиз шарт эмас. Француз аскарларининг ўликлари бегона юртларда чириб ётмасин. Уларни бўйсундириш учун меникига ўхшаган ахлоқсиз китоблар тарқатиб, қалбини эгалланг. Шунда улар ўз-ўзидан бизга бўйсунади» дея таъкидлагани бежиз эмас. Шу йўл билан чет эллик «дўстларимиз» маънавиятсиз, умрида қўлига китоб ушламаган ёшларнинг қалбига, онгига эгалик қилишга интилишмоқда.\nОГОҲЛИК – ЭНГ ЯХШИ ҲИМОЯ\nСурияда ҳам босқинчилик бевосита эмас, билвосита амалга оширилгани боис истилочининг кимлиги номаълумлигича қолмоқда, яъни ким нима мақсадда курашаётганини кўпчилик англамайди ҳам. Шунинг учун унга уюшқоқлик билан қаршилик кўрсатиш қийин. Шундай экан, ғафлатда қолмасдан, дои мо ҳушёр бўлиш зарур. Зеро, огоҳлик энг яхши ҳимоядир.\nҲар бир халқнинг ўзига хос анъаналари, одатлари, одоб-ахлоқ қоидалари ва миллий қадриятлари бор. Бироқ бугун ҳеч бир миллат маданиятига асосланмаган, менталитетига тўғри келмайдиган, кишиларни маънавий бузуқликка чорловчи «оммавий маданият» халқлар ҳаётига кириб келиши жиддий муаммога айланди.\nЙигирманчи асрнинг иккинчи ярмида Ғарб дунёсида шаклланган бу иллат мустақил фикрга эга бўлмаган, маънавий савияси ҳаминқадар кишилар, айниқса ёшлар онгига тез таъсир қилиб, уларни ўз ортидан осонгина эргаштирмоқда. Таассуфки, «оммавий маданият» домига тушаётганлар асосан ёшлардир. Мазкур оқим тарафдорлари учун ҳаётда инсон, аждодларидан мерос бўлиб келаётган қадриятлар эмас, балки ўзларининг тор дунёқараши, нафси, нарсалар, умуман олганда, ялтироқ ҳаёт қадрли. Бу уларнинг тутуриқсиз қўшиқлари ва шу қўшиқларга мос рақсларида, турли беҳаё томошаларида, беўхшов кийинишларида, одоб-ахлоқ меъёрларини топташларида, хусусан, ёши улуғларга нисбатан беписанд муносабатида, хуллас, шунга ўхшаш кўпдан-кўп ҳолатларда намоён бўлмоқда.\nЮКСАК МАЪНАВИЯТ – ТУРЛИ ХУРУЖЛАР ҲИМОЯЧИСИ\nБугунги кунда ахборот алмашинуви мислсиз тезлашди. Бундан фойдаланган бузуқ мақсадли кишилар, турли марказлар демократия ниқоби остида Ғарб ҳаёти «жозиба»ларини «оммавий маданият» кўринишида турли халқлар ҳаётига олиб киришга; миллий қадриятларига болта уриб, маънавий жиҳатдан ўзларига қарам қилишга уринишмоқда. Ёш авлодни бундай хуружлардан асраш ҳар биримизнинг бурчимиздир.\nЖамиятдаги ҳар қандай иллатнинг асосида лоқайдлик ётади. Расулуллоҳ (соллаллоҳу алайҳи васаллам) шундай марҳамат қилганлар: «Дўстинг юзига табассум қилишинг, яхшиликка буюриб, ёмонликдан қайтаришинг, адашган ерида одамни тўғри йўлга йўллашинг садақадир». Бу сўзлар эзгуликка, ўзаро муносабатларда очиқ юзлилик, хуштакаллуфликка, бир киши хато қилиб қўйса лоқайдлик қилмасдан уни тўғри йўлга бошлашга даъватдир.\nИслом дини инсонни жисмоний, руҳий покликка чорлайди. Бу борада дин ниқобидаги ҳар хил бидъатларга, замирида бузғунчилик яширинган ғояларга чалғимаслик керак. Шунингдек, ёшларимизни бундай иллатлардан асрашимиз, алданиб қолишининг олдини олишимиз, уларга тўғри йўл кўрсатиб, сўзимиз ва ишимиз билан ибрат бўлишимиз лозим. Ислом таълимотини, дунё илми, маданияти ривожига муносиб ҳисса қўшган алломаларимизнинг меросини чуқурроқ ўргансак, қадриятларимизни ёшларнинг онгига чуқурроқ сингдирсак, мамлакатимиз тараққиётига муносиб ҳисса қўшган бўламиз.


Собиқ Бош вазир Виктор Янукович президентликка сайланса¸ ўз рақиблари хатосини такрорламасликка ваъда қилмоқда.\n70 фоиз сайловчи овозларининг 80 фоиздан кўпроғи санаб бўлинганидан сўнг олинган дастлабки натижаларга кўра, 17 январ куни ўтган Украина президентлигига сайловда Виктор Янукович ва Юлия Тимошенкодан кейинги учинчи ўринни сайловчиларнинг 13 фоиз овозини тўплаган мамлакат Марказий банки собиқ раҳбари Серхий Тигипко эгаллади.\nАмалдаги президент Виктор Юшенко эса атиги 5 фоиз овоз тўплаган.\nАйни пайтда хорижлик кузатувчилар сайловнинг қонунбузарликларсиз ўтганини таъкидламоқда. Жумладан, Европада хавфсизлик ва ҳамкорлик ташкилоти расмийси Жоэо Соарес тадбирни “жуда яхши сайлов бўлди”, деб баҳолади.\nЕвропа кенгаши кузатувчилари делегацияси раҳбари Матияс Эорси эса Украинани бу тахлит шаффоф сайлов билан қутлаш мумкинлигини айтар экан, номзодлар сайлов чоғида “қоидалар билан эмас, қоидалар асосида ўйин қилгани”ни алоҳида таъкидлади.\nАммо дастлабки расмий натижалар аввалдан тахмин қилинган сўров натижаларидан фарқ қилмоқда. Дастлабки тахминларга кўра, иқтидордаги Бош вазир Юлия Тимошенконинг Виктор Януковичдан кўпроқ овоз олиши кутилган эди.\nЮлия Тимошенко иккинчи давра сайловларда ғолиб бўлиш қатъиятини сусайтирганича йўқ.\nЯкшанба куни овоз бериш жараёни якунида сўнгги русумдаги оппоқ кийимда ўз сайлов штабига кириб келган Тимошенкони тарафдорлари деярли ғолиб сифатида қарши олган ва қутлаган эди.\n- Криминал доираларга тегишли бўлган Виктор Янукович учун бу сайловда имконият, шунчаки, мавжуд эмас, деди Тимошенко ўз тарафдорлари олдида сайлов куни қилган нутқида.\nАйни пайтда у президент бўлар экан, Украина Зарғалдоқ инқилобидан сўнг тутган йўлида давом этишини алоҳида таъкидлади.\n- Бу адолат тантанаси томон олиб борадиган йўл, бу бизнинг Европа томон элтадиган истакларимиз учун кураш йўли, бу демократияни тиклаш томон элтадиган йўлдир, деди, шунингдек, Юлия Тимошенко.\nШу тариқа Тимошенко ғалабага яқинлашаётганини таъкидлаб, 7 феврал куни ўтказиладиган сайловнинг иккинчи даврасида кўпроқ овозга эришиш мақсадида мағлуб бўлган номзодлар билан сўзлашувлар ўтказишини билдирди.\nУнинг сайлов штабидан бироз нарида жойлашган Виктор Янукович штабида ҳам худди шундай баландпарвоз нутқ янгради.\n5 йил муқаддам Зарғадоқ инқилоб майдондан суриб чиқарган Россияга мойил Виктор Янукович расмий натижалардан келиб чиқиб, ўзи учун сайловнинг иккинчи босқичида ғалабанинг қарийб нақд экани ҳақида сўзлади.\n- Фуқароларимиз мамлакатда бўлажак ўзгаришлар учун овоз берди. Улар биздан яхши ўзгаришлар кутаётганига аниқ ишорат берди – мана шу энг муҳим натижадир, деди Виктор Янукович ўз тарафдорлари даврасида.\nЯнуковични қувватлаётганлар ҳануз мамлакатнинг саноатлашган, кўпроқ рус тилида сўзлашувчи шарқий қисми бўлиб қолмоқда. У ўзи президент бўлгани ҳолида Украина ҳеч қандай блоклар, жумладан, НАТО га аъзо бўлмаслигини яна бир карра таъкидлади.\n- Украина ҳар қандай блоклардан ташқарида бўлади. Украина ҳеч қачон бирор ҳарбий блокка аъзо бўлмайди. Бу Украина халқининг истагидир ва у ҳурмат қилиниши, инобатга олиниши шарт, деди Виктор Янукович.\nУкраинадаги президентлик сайлови жараёнини кузатаётган таҳлилчилар сайловнинг кейинги босқичида ҳозирданоқ тайин ғалаба ҳақида сўзлаётган ҳар икки номзод – Юлия Тимошенко ва Виктор Янукович ўртасида жиддийгина баҳс бўлиши мумкинлигини тахмин қилмоқда.\nАммо бу номзодлар тарафдорлари орасида бундан беш йил муқаддам содир бўлган Зарғалдоқ инқилоби давридаги каби ошиғоч некбинлик деярли йўқ.


“ПРЕЗИДЕНТ АРЧАСИ” ТАДБИРИ ЎТКАЗИЛДИ | Pastdargom.uz\nЙил поёни – 29 декабрь куни “Гранд осиё” маънавий-маърифий тадбирлар масканида тумандаги 180 нафардан ортиқ кам таъминланган оилалар фарзандлари учун “Президент арчаси” тадбири ўтказилди.\n– Қорбобо! Қорбобо! Қорбобо!\nБолажонларнинг ана шундай ҳаяжонли чақириқлари билан даврага Қорбобо ва Қорқиз ташриф буюрди. Барча кўнгилларга хурсандчилик бахш этган Қорбобо болажонларни янги 2019 йил билан қутлаб совға-саломлар улашди. Тадбирда иштирок этган туман ҳокими Б.Садуллаев ҳам барчани янги йил билан табриклади.\n– Мамлакатимизда келажак авлод вакиллари доимий эътиборда, - деди ҳоким. – Чунки билимли, истеъдодли фарзандлари камолга етаётган юртнинг келажаги буюкдир. Шунинг учун ҳам, азиз болажонларимиз таълим-тарбия олиши, қобилиятларини жаҳон ареналарида намоён этиб, диёримиз шон-шарафига ҳисса қўшишлари учун барча шарт-шароитлар яратиб берилмоқда. Бундай ғамхўрликка нисбатан Ватанга муносиб фарзандлар бўлиб етишишингизга ишонамиз. Давлатимиз раҳбари янги йилда сизларга эзгу тилакларини билдириб, байрам совғалари йўллаган.\nБайрам дастурхонидаги ширинликлар, маззали таомлардан баҳраманд бўлган болажонларни Қорбобо ва Қорқиз даврага чорлади. Шеър ўқиш, топишмоқлар топиш, чиройли рақс ижро этиш танловларига меҳмонлар баҳо беришди.\n– Энг кўп топишмоқни жавобини топганим учун Қорбобо тақдирлади, – деди тадбир иштирокчиси Севинчой қўлидаги совғаларни кўз-кўз қилиб.\n– Қорбобо сеҳргар экан, кўнглимдаги ниятни дарров илғади, – болажонлардан яна бири. – Энг кўп шеър айтганим учун бир даста китоб совға қилишди. Таътил дамлари энди мириқиб ўқийман.\nМеҳрдан шодликка тўлган кўнгилларнинг бундай дил изҳорлари бисёр бўлди. Таниқли санъаткорлар Равшан Тўхтаев, Бекмурод Сафаров ва бошқа хонандалар ижросидаги куй-қўшиқлар болажанлар учун даврага чорлов бўлди. Тадбир сўнггида, барча болажанларга ҳокимлик ва ҳомийларнинг совға-саломлари улашилди. 48 нафар болалар эса янги йил тадбирида Президент совғаларига мушарраф бўлишди.


0:2 ни 2:2 га айлантириш ҳам ғалабага тенг - "Сурхон" футболчисининг ўйиндан кейинги фикрлари\n15 июнь, 2020, 21:34\nТеглар:Сурхон | Машъал\nМезбонлар ярим ҳимоячиси Асрор Ғофуров "Машъал"дан бундай ўйинни кутмаганини тан олди.\nТермизнинг “Сурхон” жамоаси Coca-Cola Суперлиганинг 4-тур доирасида ўз майдонида дебютант – “Машъал”ни қабул қилиб 2:2 ҳисобида дуранг қайд этди.\nМезбонлар ушбу учрашувда жиддий қаршиликка дуч келишди ва аранг мағлубиятдан қутулиб қолишди. “Сурхон” таркибида тўп сурган Асрор Ғофуров эса Sports.uz учун ўйин ҳақидаги таассуротлари билан ўртоқлашди.\n- Бугунги учрашувда уч очкони йўқотиб қўйдик. Ўз уйимизда “Машъал”дан бундай ўйинни кутмагандик. Табиийки, беллашувдан унчалик қониқиш ҳосил қилмадик. Майдонга фақат ғалаба қозониш учун чиққандик.\nБу – футбол, унда олдиндан бирор нарса деб бўлмайди. Лекин 0:2 ни 2:2 га айлантириш ҳам ғалабадек гап. Муҳими, бугун ютқазмадик. Аммо яратилган имкониятлардан етарлича фойдалана олмадик. Энди АГМК билан ўйинга тайёргарликни давом эттирамиз.\nБаҳром Ҳайдаров: 3 ойлик танаффусда сўнг ўйин темпига киришиб кетиш қийин бўлмоқда\nCoca Cola Суперлига. "Сурхон"дан ажойиб камбэк


Тошкент вилоятида 15 нафар боғча тарбияланувчилари овқатдан заҳарланди - UzNews.uz\nТошкент вилоятида 15 нафар боғча тарбияланувчилари овқатдан заҳарланди\nҲодиса Тошкент вилоятининг Бекобод шаҳрида жойлашган 15-сонли мактабгача таълим муассасасида содир бўлган.\nСоғлиқни сақлаш вазирлигининг хабар беришича, бугун соат 09:30ларда Бекобод шаҳридаги 15-сонли мактабгача таълим муассасининг 2 нафар тарбияланувчилари ўзларини нохуш ҳис қилишган.\nБолалар зудлик билан шифокор кўригидан ўтказилган. Тиббий текширув давомида, уларга овқатдан заҳарланиш тўғрисидаги дастлабки ташхис куйилган.\nМуассасанинг қолган барча тарбияланувчилари тиббий текширувдан ўтказилган. Натижада 15 нафар тарбияланувчилар Бекобод шаҳар тиббиёт бирлашмасининг юқумли касалликлар бўлимига ҳолсизлик, тана ҳароратининг кўтарилиши, қоринда оғриқ, кўнгил айниши, қайт қилиш, ич кетиш белгилари билан олиб борилган. Уларнинг барчасига “ўткир диарея” ташхиси қўйилган.\nБолаларнинг аҳволи яхши деб баҳоланмоқда, улар шифокорлар томонидан назорат қилинмоқда.\n43 ёшли аёл Тошкентдаги кўприкдан сакрамоқчи бўлди — видео\nТошкентда маршрутка «КамАЗ» ва трейлер билан тўқнашди: жароҳатланганлар бор\nШифокор Тошкент тиббиёт академиясига ўқишга киритиб қўйиш учун $25 минг олаётган вақтида ушланди


Sony ўзининг флагман қулоқчинини тақдим этди - Terabayt.Uz\nSony ўзининг флагман қулоқчинини тақдим этди\nSony компанияси оммабоп WH-1000XM4 қулоқчининг янги авлоди WH-1000XM5'ни тақдим этди. Янги моделга янги функциялар қўшилган ҳамда унинг техник кўрсаткичлари яхшиланган. Шу билан бирга қулоқчиннинг нархи ҳам ошган.\nWH-1000XM5 қулоқчини янгича дизайнда яратилди. Энди икки эшитиш воситасини уловчи восита цилиндрсимон шаклига кирди. Янги қурилманинг қулоқчалари ён томонга айланиши мумкин, лекин аввалги моделдаги каби ичкарига букила олмайди. Шунинг учун унинг қутисининг ҳажми ҳам катталашди.\nҚурилма иккита QN1 аудио процессорли янги 8 микрофонли тизимга эга. Sony'нинг таъкидлашича, WH-1000XM5 ўзидан олдинги моделга қараганда, айниқса ўрта ва юқори частоталарда шовқинни йўқотиш бўйича яхшироқ ишлай олади.\nЯнги қулоқчин, шунингдек, янги драйверлар билан жиҳозланди. 30 мм драйверлар олдинги авлод моделидаги 40 мм дан кичикроқ, аммо Sony улар юқори частотали жавобни янада табиий овоз сифати билан яхшилаганини айтмоқда. Эшитиш воситаси аввалгидек SBC, AAC va LDAC Bluetooth имкониятларини қўллаб-қувватлайди.\nБошқа функцияларга кўп нуқтали уланишга эга Bluetooth 5.2, Google Fast Pair va Windows Swift Pair'ни қўллаб-қувватлаш, атрофдаги шовқин қайтариш режими, имо-ишоралар билан бошқариш, ва Google/Alexa асистетларини қўллаб-қувватлаш киради.\nШовқинни қайтариш режими ёниқ бўлганда қулоқчин 30 соат, ўчиқ бўлганда эса 40 соат ишлаб бера олади. Қурилма USB-C порти билан қувват олади.\nSony WH-1000XM5 модели 400 долларга баҳоланмоwда, бу WH-1000XM4 моделидан 50 долларга қимматроқ дегани. Қулоқчин қора ва кумуш рангда тақдим этилди.\nЎҚИНГ: Sony Xperia 1 IV смартфони тақдим этилди


Мунажжимлар башорати: 30 декабр куни юлдузлар сизга нималарни ваъда қилмоқда? » Ўзбекистон янгиликлари – Zamin.uz\nМунажжимлар башорати: 30 декабр куни юлдузлар сизга нималарни ваъда қилмоқда?\n29 декабрь 2017, 23:03\nБугун кунингиз ҳам унумли, ҳам хайрли кечади. Ўтмишда бартараф эта олмаган муаммоларни осонгина ўзингизга бўйсундирасиз. Молиявий муаммолар ҳам шундай ҳал бўлади. Аммо бу ишга бировни аралаштирманг. Бугун автомобилни таъмирдан чиқариш, квартира таъмири муваффақиятли якун топади. Кечқурун анча олдин жанжаллашиб қолган одам билан ярашишингиз кутилади. Саломатлигингизни ташқи хавфлардан ҳимоя этинг.\n30 декабрда тарафкашларингиз янада кўпайиши учун ширинсухан ва дипломатга айланишингиз керак. Қалбингизда шубҳа туймаган ҳолда ҳар қандай ишга қўл ураверишингиз мумкин. Омад сиз томонда бўлади. Оила қурмаганлар учун бугунги романтик учрашувлар тақдирда жиддий ўзгариш ясамайди. Бироқ етарлича завқ оласиз. Кечқурун имкон бўлса, дам олиш учун табиат қўйнига отланинг, пушаймон чекмайсиз.\nҚобилиятингизни бугунги унумли кечадиган кунда яна бир карра атрофдагиларга намойиш этишингиз учун имконият эшиклари очилади. Тушдан кейин узоқ қариндошларингиз билан боғлиқ хабарларни етказишлари кутилади. Молиявий аҳволингиз башарти илгари олган қарзларингизни тўласангиз ёки банкдан шошма-шошарлик билан катта миқдорда кредит олиб қўймасангиз, кўнгилдагидек бўлади. Соғлиғингизни кун мобайнида назоратда ушланг.\n30 декабр сиз учун ёқимли кечади. Бироқ саломатлигингиз панд бера бошлаши кутилади. Ҳойнаҳой шамоллаш сизни безовта қилса керак. Халқона усуллар ёрдамида иммунитетингизни кўтаришингиз зарур бўлади. Куннинг иккинчи ярмида баъзи бирлар қисқа масофага хизмат сафари билан бориб келишлари мумкин. Кечқурун сизга қандайдир муҳим бир буюмни келтириб беришади. Нималиги номаълум-ку, аммо у бир талай муаммоларни ҳал этишда ёрдам беради.\nУ қадар ёрқин ғалабаларни қўлга киритмаслигингиз мумкин, лекин жиддий тўсиқлар ҳам кўзга ташланмайди. Сиз ички интизомни тартибга солишингиз керак. Шунда ҳар қанақанги ишни дўндира оласиз, ғалабага эришасиз. Куннинг иккинчи ярмида сизни ишхонадаги раҳбарлар хизмат сафарига жўнатиши мумкин. Кечқурун тасодифан болаликдаги дўстлар билан учрашиб қолишингиз эҳтимоли бор.\n30 декабрда пул ёки мартабангиз билан боғлиқ хушхабар эшитасиз. Қариндошлар билан жанжаллашиб қолмаслик учун бардошни жиловланг, тафаккурни ишга солинг. Профессионал касбингиз билан боғлиқ ишга ижодий ёндаша олсангиз, ғалаба сизники деяверинг. Кечқурун сизни ёши улуғ яқинларингиздан бири танқид остига олиши мумкин. Ўзингизни эҳтиёт қилинг. Илм-фан, тиббиёт вакиллари учун 30 декабр хайрли, муваффақиятли кечади.\nШу кунга қадар сизга яхшилик тилаб келганларга нисбатан адолатли бўлинг. Уларга ҳам балки ёрдам керакдир. Шундай бўлиб чиқса, қарзингизни узишингизга тўғри келади. Жисмоний ҳолатингиз у қадар яхши эмас. Иммунитетни кўтаринг. Олма истеъмол қилинг. Жуфтингиз билан мабодо жанжаллашиб қолган бўлсангиз, бугун яраш куни эканини унутманг. Кечқурун ақлий меҳнат билан банд бўлганлар албатта зафар қучади.\n30 декабр куни энг муҳим режалар амалга ошишини таъминланг. Йўл-йўлакай уй таъмири ва шунга ўхшаш рўзғор икир-чикирлари билан машғул бўлинг. Янги йил байрами эшик қоқмоқда. Уйни тўлиқ тартибга келтириб қўйинг. Ўзингиз сунъий тарзда муаммо орттириб олмасангиз, шахсий ҳаётингизда сукунат ҳукм суради. Кечқурун вақтингизни фақат оила даврасида ўтказинг.\nЭрталабдан кайфиятингиз аъло бўлади, ишонинг. Хаёлларни бир нуқтага жамланг-да, режадаги ишларни бир бошдан адо этишга киришинг. Бу масалада сизни ҳеч қанақанги муаммо безовта қилмайди. Пул билан боғлиқ вазиятларни реал баҳолашга ҳаракат қилинг. Баъзилар олис сафарга отланишлари мумкин. Лекин бу сафарга ерусти эмас, само транспортида йўл олинг. Оилалилар кечқурун баҳсли лаҳзаларни бошдан кечириши кутилади.\n30 декабр куни ҳаётга, дунёга реал кўз билан боқишингиз керак. Иллюзия сизга фақат зиён етказади. Муҳаббатни ҳам бир четга суринг. Бунинг ўрнига битмай қолган ишларни битиринг. Байрамга тайёргарлик кўринг. Дангасалик, ҳасаддан устун келганлар бугун кўз кўриб қулоқ эшитмаган ижобий натижаларга эришишади. Кечқурун шахсий манфаатларингизни кимлардандир қаттиқ туриб ҳимоя қиласиз ва албатта ғалаба қозонасиз.\nИшхонангиздаги ҳамкасблар, дўстлар билан орангизда келишмовчиликлар юзага келиш эҳтимоли бор. Иш жараёнида қалбингизга қулоқ тутинг, шунда хатоликларга йўл қўймайсиз. Пул билан боғлиқ ишларда синов, таваккалчилик кетмайди. Акс ҳолда байрам кунлари бир тийинсиз қолиб кетишингиз ҳеч гап эмас. Оиласизларни кечқурун романтик учрашув кутмоқда. Билинг, бу учрашув бир умр ёдингизга муҳрланиб қолади.\n30 декабрда ҳаракатни сал тезлаштирсангиз, мартабангиз, лавозимингизни ошириб олишингиз мумкин. Фақат шон-шуҳрат денгизида сузаётиб, мажбуриятларингизни ҳам унутиб қўйманг. Шахсий муаммоарни бартараф этишни бошқа кунга қолдиринг. Бугун уйингизни керакли жиҳозлар билан бойитиш, майда таъмир ва совғалар харид қилиш хайрли кечади. Саломатлигингизни эҳтиётланг. Яна бош, оёқ оғриғи безовта қила бошласа, мутахассисга мурожаат этинг.\nЯнгиликлар » Ҳаёт тарзи » Мунажжимлар башорати: 30 декабр куни юлдузлар сизга нималарни ваъда қилмоқда?


Жамиятда ҳуқуқий маданиятни юксалтириш концепцияси тасдиқланди\n21 октябр 2020, Тошкент вақти: 02:30\nПрезидент Шавкат Мирзиёев имзолаган “Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида”ги фармонига мувофиқ жамиятда ҳуқуқий онг ва ҳуқуқий маданиятни юксалтириш концепцияси тасдиқланди, деб хабар қилди ЎзА ахборот агентлиги.\nЖамиятда ҳуқуқий онг ва ҳуқуқий маданиятни юксалтириш “шахс – оила ‒ маҳалла ‒ таълим муассасаси ‒ ташкилот ‒ жамият” принципи бўйича тизимли ва узвий ташкил этилади.\nАдлия вазирлиги томонидан 2020 йил 1 январгача қонун ҳужжатлари маълумотлари миллий базаси ҳамда қўшимча ҳуқуқий маълумотлар етказиш тизимини ўз ичига оладиган Ўзбекистон Республикасининг миллий ҳуқуқий интернет портали, шунингдек 2019 йил 1 июлгача аҳолига бепул маслаҳат бериш порталини ўз ичига олган Аdvice.uz ҳуқуқий ахборот тизими яратилади.\n“Ҳуқуқий тарғибот ишлари аълочиси” кўкрак нишони таъсис этилиб, кўкрак нишони билан ҳуқуқий маданиятни юксалтиришга ҳисса қўшган шахслар тақдирланади.\nКонцепция доирасида болалар учун махсус ҳуқуқий портал яратилади. Портал қуйидагиларни ўз ичига олади: Конституцияни ўргатишга доир илк тушунчалар; кундалик ҳаётда қўллашга мўлжалланган бошланғич ҳуқуқий билимлар; ҳуқуқий ўйинлар, машғулотлар ва дастурлар бўйича услубий қўлланмалар.\nОилада ҳуқуқий саводхонликни оширадиган, ҳар бир элементар ҳуқуқий билимларни ўргатишга қаратилган ва кундалик ҳаётдаги муҳим масалалар юзасидан ҳуқуқий қўлланма бепул тарқатилади.\nМаҳаллаларда “Ҳуқуқий ахборот куни” ташкил этилади. “Ўзбекистон Республикаси Конституциясини ўрганиш” ва “Инсон ҳуқуқларини ўрганиш” махсус ўқув курсларини барча таълим турлари бўйича ўргатиш жорий этилади.\nЁшларга орасида “Street law” (Кўча ҳуқуқи) лойиҳасини жорий қилиш учун ҳуқуқшунос талабалар, юридик коллежлар ўқувчилари, нодавлат ташкилотлар вакилларидан иборат кўнгиллилар гуруҳи шакллантирилади.\nЁшдан келиб чиқиб ҳуқуқий саводхонликнинг минимал талаблари тасдиқланади.\nАҳолини қизиқтирган ҳуқуқий мавзулар юзасидан “Сўров бўйича ҳуқуқий тарғибот” лойиҳаси амалга оширилади.


Эрта қайтган турналар (қисса)-11 – mulkdor.com\nЭрта қайтган турналар (қисса)-11\nApril 11 2019, 08:04 АдабиётКитобларКутубхона\nЭртасига, Ажимурот мактабдан келгач, акаси билан далага, ўтин олиб келишга жўнади. Ажимуротга эшаги Қораёлни эгарлашди. Унинг эгарига арқон, ўроқ ва қўлқопларни боғлашди. Итлари Оқтошни ҳам ўзлари билан бирга олишди. Ит жон деб уларга эргашди. Ажимурот, кичиклиги учун эгарга минди, акаси эса эшакни ниқталаб ёнида кетди. Эшак пгундай бир жониворки, ниқталамасанг, юрмайди. Йўл эса олис. Султонмурот қуруқ шох-шаббага бой бир жойни биларди. У жой узоқда. Туюқжар дарасида эди. Баҳор ва ёзда дарага ҳар томондан қор сувлари, айниқса, ёмғир сувлари оқиб келарди. Айқириб оқаётган сел оқими, момақалдироқлар гумбурлашидан дара даҳшатга тушар, кузга келиб эса пояси қаттиқ ўтлар чангалзорда одам бўйича ўсиб қоларди. У ерга одам кам борарди-ю, лекин қуруқ қайтмасди.\nАтрофдаги ҳамма кўрай териб олинганди. Энди Туюқжарга йўл олиш керак. Султонмурот онасини Оқсойга кетгунича ўтин-чўпни ғамлаб бераман, деб ишонтириб қўйганди.\nАввалига Султонмурот ҳар хил фикрлар оғушида паришонхотир борар ва эзма укасининг саволларига истар-истамас жавоб бериб қўярди. Ўйлайман деса ўй кўп. Қўшчиларнинг Оқсойга жўнаш пайти яқин. Бунга саноқли кунлар қолди. Жўнашдан олдин доимо кўп нарса қилинмагани сезилиб қолади. Айниқса, майда-чуйда ишлар. Оқсойда, керак бўлиб қолганда, михни ҳам топиб бўлмайди ахир. Яхшиям, раис Тиналиев уларникига кириб ўтди. Онасининг соғлиги, десант командирининг ишлари қандай эканлигини кўришга келибди. Ўзи ҳам баъзи нарсаларни — шудгор пайти жой масаласи, ўтовлар ўрнатилиши ва озиқ-овқатни ташиш қандай ташкил қилиниши, ҳаммаси ҳақида гапирди, айниқса, онаси билан гаплашгани яхши бўлди. Кейинги пайтларда касаллик ва отасидан хат келмаётгани туфайли онасининг асаби бузилган эди. Онаси раис билан тортиша-тортиша: «Бу гўдакларни қаёққа жўнатяпсизлар ? Чўлда нобуд бўлишади-ку улар. Ўғлимни жўнатмайман, — деди. — Ўзим касалман. Қолган болалар ҳали ёш бўлса. Эримдан хат-хабар йўқ. Уйда эса пичан, ўтин йўқ». Раис эса озроқ пичан берамиз, бошқа илож йўқ, баҳорги шудгор яқин, деди. Ўтин ҳақида эса ҳеч нима ваъда қилмади. Ҳатто оқариб кетиб, ҳалқумидан бир нарса уни қисгандай деди: «Чўлдаги болаларга келсак, бекорга ташвишланяпсиз. Юрагимдан ҳис қилиб турган бўлсам ҳам сўзларингизга эътибор ҳам бермайман. Бу, ахир, фронт топшириғи-ку. Шундай экан, хоҳлайсанми йўқми, сўзсиз бажариш шарт. Мана, масалан, эрларингиз ҳужум олдидан уйни эслаб у йўқ-бу йўқ, уй иситилмаган, болаларнинг қоринлари оч, атакага бориб нима қиламиз, деб йиғлаб қолишса нима бўларди? Уруш пайти бунақа нарсани ким-кимга йўл қўярди? Бизлар учун эса Оқсой — бу бизнинг ҳужумимиз. Ўша ҳужумга биз охирги кучимиз — мактаб ёшидаги болалар билан боряпмиз.\nБошқа одамлар йўқ».\nМана шундай суҳбат бўлди. Султонмурот онасига ҳам, раис Тиналиевга ҳам ачинади. Уни ҳам тушуниш керак, бу ишни турмушнинг яхшилигидан қилаётгани йўқ. У Султонмуротнинг тезроқ ишга чиқишини илтимос қилди. Вақт жуда ғанимат, деди. Онангнинг аҳволи сал енгиллашгач, бир минут ҳам вақтни ўтказмай тезроқ ишга кириш…\nКечаги кундан бошлаб онаси ўзини бир оз яхши ҳис эта бошлаб, уйда у-бу нарсаларга урина бошлади. Энди унинг отларга, болалар ёнига қайтиши мумкин эди. Бироқ ер тагидан бўлса-да, ўтин топиш керак бўлиб қолди. Оилани оловсиз, ўтинсиз қолдириб бўлмайди…\nЭрта баҳор куни эди. Илиқ туш пайти. На қиш, на баҳорга ўхшайди. Кучларнинг осуда келишуви. Атроф яйдоқ, топ-тоза ва жимжит. Ҳар жой-ҳар жойда қори эриб улгурмаган кенг ялангликлар қорайиб турибди. Шаффоф ҳавода қорли тоғлар салобати узоқ-узоқлардан кўзни қамаштиргудай оқариб кўринади. Атрофда бепоён ер ястаниб ётибди. У инсон парваришига муҳтож!\nСултонмурот тўхтади. У ердан, ғарбдан, адирлар қўйнидан Улуғ Манас тоғи этагидаги Оқсой дарасини топишга уринди. Бироқ ўша Оқсой деб аталмиш жой-да у ҳеч нарсани кўролмади. Фақат кенглик ва ёруғлик… Ана шу томонга бир неча кун йўл юриб боришлари керак. У ёкда қандай бўларкин?’ Уларни у ёқда нималар кутаётибди? Аъзойи-баданини хавотирли бир совуқлик жимирлатиб ўтди.\nЛекин кун ажойиб эди. Ажимурот эса қувончдан, озод кундан, акаси ёнидалиги ва вафодор итлари атрофларида югураётгани, бутун бир дунёда эркин эканликлари, уйларига ўтин олиб келишга бораётганларидан хурсанд бўлиб эсини йўқотаёзди. Ўзи бўлса эшак устида. Ингичка товуши билан ҳар хил қўшиқларни, урушдан олдингиларини ҳам айтиб борарди:\nКоманда бер, маршаллар,\nБизлар жангга кирамиз.\nДушман қанча бўлсаям,\nЭҳ, тентаквой! Эси паст гўдак… Аммо Ажимуротнинг ҳеч нарса билан иши йўқ. У борлиқни унутиб куйлашда давом этарди:\nБир, икки, уч,\nСултонмуротнинг ҳам кўнгли ёришди. Эшакка миниб олган ботирга қараш кулгили эди. Ўтган йилги ғарам ёнидан ўтишаётганларида беихтиёр жим бўлиб қолишди. Бу овлоқ жойда, тўкилиб-сочилиб ётган похол ғарамлари оғушида баҳор нафаси уфурарди. Атроф жимжит. Бурноғи йили ҳосилни ўриб-янчиб олишлари билан бу ерларда ҳамма нарса жимиб қолган. У ердан ҳўл, чирик сомоннинг, тугаб бўлган ёзнинг ҳиди анқийди. Ариқ ичида теграси йўқ ғилдирак ётарди. Янчилган буғдой пояларидан қилинган чайла ҳамон сақланиб қолган. Хирмончилар тушликда шу чайлада дам олишарди. Офтобрўя жойда, хирмоннинг ўртасида, буғдой чори уйилган жойда қолиб кетган донлардан қалин майсалар кўкара бошлабди.\nОқтош ғарам ичида ниманидир ҳидини олиб у ёқ-бу ёққа югуриб ёввойи каптарларни чўчитарди. Улар оқариб кетган сомонлар осилиб қолган жарликлар остидан парр этиб кўтарилади. Каптарлар бу ерларда қиш бўйи донлаб юришарди. Улар дала тепасида зич ҳолда гир айланишиб шиддатли ва шодон парвоз қилишади. Оқтош уларнинг ортидан югуриб ювош ҳурганича яна чопиб кетар эди. Ажимурот ҳам бақириб-чақириб каптарларни қўрқитди-ю, тезда уларни унутди. Султонмурот эса қушларни узоқ кузата бошлади. Қуёшда садаф бўлиб товланаётган қанотларига боқиб, уларнинг енгил парвозини завқ билан томоша қилди ва бир маҳал галадан бир жуфт каптар ажралиб чиқиб ёнма-ён учиб бораётганини кўриб қолиб, армияга кетган ёш математика ўқитувчиси ёдига тушди:\nОқ каптар сен кўкдаги,\nМен туйғун қуш тўпдаги.\nБирга бўлсак оҳ, қани,\nБўзачиникидан чиқиб кетишгач, ўқитувчининг хиёл кайфи ошди. У бричкада овулдан чиқиб кетаётиб, ўзининг мовий осмонда учиб бораётган ошиқ кўк кабутар эканлигини, ёрнинг эса ёнма-ён учиб бораётган мода кабутар эканлигини узоқ куйлади… Ўшанда бу қўшиқ Султонмуротга қизиқ, салобатли ўқитувчи эса бирдан шунчалик кулгили бўлиб кўринган эди. Ҳозир эса узоқлашиб бораётган бир жуфт ёввойи кабутарларни кузатиб қоларкан, бадани жунжикиб қотиб қолди. Математика ўқитувчисининг бу қўшиғи шу дамда унга кучли таъсир этди. Болага ўша кўкда учиб юрган кабутар, ўзи ёнма-ён учаётган, ҳув ёнидаги эса Мирзагул бўлиб кўриниб, ҳозироқ қиз ёнида бўлиш истаги уни қамраб олди-да, худди қиш даласи тепасида ҳосил қилиб учаётган мана шу кабутарлардай парвоз қилгиси келиб кетди. Унга ёзган мактубини эсларкан, кабутар ҳақидаги, «Оқ кабутар» қўшиғидаги сўзларни ҳам хатга қўшиб ёзишга қарор қилди… Ҳамма гап энди хатни унга қандай етказишда эди. Мирзагул болаларнинг олдида ҳеч қачон ундан хат олмаслигини билади. Ҳатто, танаффус пайтлари ҳам ундан ўзини олиб қочиб юради-ку. Энди бўлса Султонмурот мактабга ҳам бормайди. Қизнинг уйига бориб бўлма-са, ота-онаси қаттиққўл… Борганида ҳам нима дейди, қандай тушунтиради? Нега бир\nовулда яшаб туриб хат бериш керак экан, дейишмайдими.\nБироқ у қиз ҳақида ўйлагани сари унинг ўйлаётганини қиз билишини шунча кўп истар эди.\nБуни унинг билиши фавқулодда жуда ҳам муҳим эди.\nЙўл бўйи у ҳали қиз ҳақида, ҳали Оқсойга жўнашлари, ҳали фронтдаги отаси ҳақида ўйлаб борди ва қандай қилиб Туюқжар дарасига етиб келганларини сезмай қолди. Бу ерга улардан олдин кимдир келиб, қалин кўрайнинг бир чеккасини ўриб кетибди. Бироқ музлаб қолган сой атрофидаги жарликда ва маймунжийданинг тиканли чакалаги ичидаги кўрайзорлар ҳам етарли эди. Кўрайни қандай ўришни эмас, балки қандай олиб кетиш ғамини ейишга тўғри келди. Кўп ўйланиб ўтирмай ишга киришишди. Эшаклари Қораёлни қор остидан қулоқ чиқарган ўтган йилги майсаларни ўтлашга қўйиб юборишди. Оқтошга қаровнинг кераги йўқ, ўз ҳолича дарада, худо билади, кимни ва нималарни искаб юрибди. Ака-ука ғайрат қилиб ишлашди. Шох-шаббани ўроқ билан ўришиб, кейин кесилган новдаларнинг ҳаммасини дастлаб боғлаш учун бир жойга тахлашди. Улар жимгина ишлашарди.\nТезда терлаб кетишиб, қўйтери пўстинларини ечиб қўйишди. Кўрай қалин, йўғон ўсган бўлса, ўроқ билан ўриш хўп завқли. Овул атрофида бунақасини топиб бўлмайди. У ёкда нима қилсин? Бу ерда эса даста-даста қилиб ўриб олишнинг ўзи мароқли. Кўрай чаноғида шиқирлаб, қўзоғидаги уруғлари қорга тўкилади. Худди ёздаги, август ойидаги сингари аччиқ чанг ҳиди димоққа уради. Қадни ростламоқ маҳол. Аммо бу ернинг кўрайи жуда зўр, қўри роса кучли бўлади. Онаси, сингиллари қувонадиган бўлишди-да. Уйда печка яхши ёнса, кайфият ҳам яхши бўлади.\nУлар анча иш қилиб қўйишган, энди дам оламиз, деб туришганида Оқтош бирдан жон-жаҳди билан ҳуриб қолди. Султонмурот бошини кўтариб ўроқни силкитиб бақириб юборди: —\nАжимурот, қара, тулки!\nДарадан қиш бўйи қотиб қолган ерда итдан қўрқиб кетган тулки олдинда гоҳ тўхтаб, гоҳ ортига қараганча чопиб борарди. Тулки гўё қор устида сирпаниб ке-таётгандай бемалол, эркин чопиб борарди. У анчагина катта, қулоқлари диккайган, бели кўкимтир-қизил рангли ва, шунингдек, узун думи ҳам кўкимтир-қизил тусда эди. Оқтош уни жон-жаҳди билан таъқиб этар, бироқ ўлжасига қанчалик кўп интилмасин, шунчалик кўп қорга ботиб қоларди.\n— Ушла уни! Ушла! — бақирди Ажимурот ва улар ўроқларини силкитиб тулкининг йўлини кесиб чиқишди.\nҚаршидан югуриб келаётган одамларни кўрган тулки бирдан ортига қайрилиб, тиканли буталар орқасига ўтиб кетди ва Оқтош унинг эски изидан чопиб ёнидан ўтгач, тулки яна тескари томонга қараб қочди. Албатта, тулки ўз кушандасини бемалол адаштириб қутулиб кетиши мумкин эди, бироқ ҳамма бало шунда эдики, у жар лабига келиб қолган эди, худди қопга тушиб қолгандай, жар ёқасининг бу ери тик, ўтиб бўлмас девордай эди. Ҳеч қаёққа қочиб қутулиш мумкин эмасдай эди. Мана бу тўполончи, тиниб-тинчимас ит бўлмаганида тулки маймунжийда орасига яшириниб оларди, қани, уни қалин тиканзорлар ичидан биров топиб кўрсинчи. Лекин ит ҳали нодон, жайдари ит бўлишига қарамай чидамли ва қафиятли чиқиб қолди. Унинг ҳуриши бир минут ҳам тўхтамади, тулкини даҳшатга солган ҳам ана шу итнинг ҳуриши бўдди.\nАка-ука эса кутилмаган ҳодисага берилиб, терлаб-пишиб, қизишиб, ўз овозларидан ва таъқиб завқидан қулоқлари битиб энгашганларича унинг орқасидан югуришарди. Тулки ё итнинг қўлига тушиши, ёки жардан чиқиб кетиш учун одамларнинг ёнидан ўтиши керак эди.\nТулки одамлардан қочиш ўрнига, ўгирилиб қара-ганча, улар томон юзма-юз юра бошлади. Кутилмаган ҳодисадан болалар тўхтаб қолишди. Тулки орқадан изма-из таъқиб қилиб, қияликлардан тез-тез йиқилиб, суриниб, ҳаллослаб келаётган Оқтошнинг ҳолини кўриб жар пастидаги қор уюми томон деярли шошилмай борарди. Бечора Оқтош акиллаб чопаверишдан гангиб қолган эди. Тулки қалин қор бўйлаб гир айлантириб уни роса аҳмоқ қилаётганини ит сезмас эди.\nҲа, ака-укалар ҳам унчалик сезгир эмасди. Иккови ҳам югуриб келаётган мўжизани кўриб қотиб қолишди. Чопаётганида тулки шунчалик чиройли эди-ки, худди оқим бўйлаб сузаётган қайиққа ўхшарди.\nТулки уларнинг ўртасидан ўтишга, ҳеч кимнинг ранжимаслиги учун қоқ ўртадан йўл солишга шайланди. Бироқ у шундан кейин сал чапрокдан, Султонмуротдан бир-икки қадам наридан ўтиб кетди. Мана шу қисқа дақиқаларда у тулкини бошдан оёқ, худди тушдаги каби ўз кўзларига ишониб-ишонмай томоша қилди. Шиддат билан бошини тик тутиб, тулки унинг ёнидан ўтиб бораркан, қоп-қора порлаб турган кўзлари билан унга бокди. Султонмурот бу акдли ҳайвон нигоҳидан ҳайратланишга улгурди. Тулки унинг хаёлида мана шу тахлитда бошини ва худди шунингдек, момиқ думини кўтарганча оқиш қорни, қора илдам панжалари ва ақлли, ҳамма нарсани сезувчи нигоҳи билан қолган эди… У Султонмурот ўзига тегмаслигини билган эди.\nАжимурот ўроғини тулкига отиб қичқирганидагина у ўзига келди:\n— Ур уни! Ур!\nСултонмурот уни уришга улгурмай тулки кўрай орқасига ўтиб кетди. Ортидан Оқтош қувиб кетди ва улар ҳам жар бўйлаб пастга қараб чопишди.\n— Ёпирай! — дея олди Султонмурот. Ака-укалар югуришди-югуришдида, кейин тўхтаб қолишди.\nТулки изсиз йўқолган эди. Фақат гоҳ у ер, гоҳ бу ерда Оқтош ҳурарди.\n— Эҳ, сени қара-ю, — деди кейин Ажимурот. — Шундай тулкини қўлдан чиқардинг-а.\nҲатто қўлингни қимирлатмай қаққайиб турибсан-а.\nСултонмурот нима дейишини ҳам билмасди. Укаси ҳақ эди.\n— Нима қиласан уни? — минғирлаб қўйди у.\n— Нима қиласан? — укаси айтмоқчи бўлган гапини тушунтириб ўтирмай қўл силтади.\nКейин улар ўрилган шох-шаббаларни жимгина бир жойга йиға бошлашди. Боғламларни каттароқ қилиш учун яна бироз ўришлари керак эди. Шу пайтдагина Ажимурот хафа бўлиб деди:\n— Нима қиласан, нима қиласан, дейсан! Отамга Нурғози тоғамникига ўхшаган тулки тумоқ тикар эдик, сен бўлсанг қаққайиб турибсан!\nСултонмурот эсанкираб қолди: мана, демак, укаси тулкини қувганда ниманинг ғамини еган экан. Энди эса отасини Нурғози тоғаники каби момиқ тумоқда тасаввур қилиб кўриб, ҳақиқатан ҳам мана шундай чиройли тулкини тутолмаганига ачинди. Отасига шунақа телпак жуда ярашар эди-да. Султонмуротнинг ўйларини Ажимуротнинг пиқиллаб йиғлаган овози бўлди. Укаси шох-шабба боғламлари устига ўтириб олганча астойдил йиғларди.\n— Нима бўлди? Сенга нима бўлди? — унга яқинлашди Султонмурот.\n— Ҳеч нарса, — деди у йиғламсираб. Султонмурот қайта суриштириб ўтирмади. Яқинда Нурғози тоғаси келганида Ажимуротнинг йиғлаганини эслаб, дарров тушунди. Болакай отасини соғиниб йиғлаяпти. Тулки ва тулки тумоқ бунга бир туртки бўлди, холос…\nСултонмурот укасига қандай ёрдам беришни билмасди. Унинг ўзи ҳам маъюс тортиб қолди.\nУкасига меҳр-шафқат ҳамда изтироб билан яқинлашаркан, у қалбидаги ноёб туйғуларини унга айтишга қарор қилди.\n— Йиғлама, Ажике, — деди унинг ёнига ўтираркан. — Йиғламагин. Биласанми, отам қайтиб келгач, мен уйланмоқчиман.\nАжимурот йиғидан тўхтаб унга ҳайратланиб тики-либ қолди:\n— Ҳа, агар сен бир ишда менга ёрдам берсанг.\n— Қанақа иш? — дарров қизиқсинди Ажимурот.\n— Фақат бировга чурқ этиб оғиз очмайсан!\n— Ҳеч кимга! Ҳеч кимга айтмайман!\nЭнди Султонмурот иккилана бошлади. Айтсинми ё айтмасинми?.. У ўзини йўқотиб, ўйланиб қолди. Ажимурот эса тиқилинч қила бошлади:\n— Қани айтчи, қанақа иш? Айта қол, — Султон. Чин сўзим, ҳеч кимга оғиз оча кўрмайман.\nСултонмурот терга ботганча укасининг юзига қарамай, қийналиб шундай деди:\n— Мактабга, хатни бир қизга элтиб бериш керак.\n— Хат қани, қанақа хат ўзи? — Ажимурот дарҳол акасига яқин сурилди.\n— Кейин кўрсатаман. Хат бу ерда эмас.\n— Қаерда бўлса ўша ерда. Кейин кўрасан.\n— Кимга, қайси қизга?\n— Уни биласан. Кейин айтаман.\n— Ҳозир айта қол!\n— Йўқ, кейин.\nАжимурот тиқилинч қилиб туриб олди. Уни тинчитиб бўлмасди. Султонмурот оғир хўрсиниб дудуқланганча айтишга мажбур бўлди:\n— Бу… бу… хатни Мирзагулга обориб берасан.\n— Қайси Мирзагулга? Ўзларингнинг синфларингдаги қизгами?\n— Ур-ей! — қувонганиданми ё шўхлиги тутибми, бақириб юборди укаси. — Мен уни танийман, у ўзини жуда гўзал ҳисоблаб юради! Ўзидан паст синфдагилар билан гаплашгиси келмайди!\n— Нега бақирасан? — аччиқланди Султонмурот.\n— Хўп, хўп! Бақирмайман! Сен уни яхши кўрасанми? Худди Ойчурек ва Семетей2мисанлар, шунақами?\n— Жим бўл! — бақирди Султонмурот.\n— Нима қипти? Гапириб бўлмайдими? — унинг жиғига тегарди Ажимурот.\n— Бор, бор, бақиравер, ҳув тоғларга чиқиб олгин-у, бутун дунёга жар сол!\n— Чиқиб жар соламан! Сен ўша Мирзагулни севасан! Биламан! Биламан! Севасан…\nУкасининг сурбетлиги акасининг жаҳлини чиқариб юборди. Султонмурот унинг орқасига яхшигина тушириб қолди. Укаси дарров букчайиб олганча бутун дарани бошига кўтариб йиғлай бошлади:\n— Отам фронтдалигида мени уряпсанми? Шошмай тур! Шошмай тур! Ҳали жавобини берасан! — У бор овози билан бақириб йиғлай бошлади.\nЭнди уни юпатиш керак эди. Дардисар-ей! Улар ярашиб олишгач, Ажимурот ҳамон энтикиб, хўрсиниб, мушти билан юзидаги ёшларини арта-арта деди:\n— Қўрқма, ҳеч кимга, ҳатто онамга ҳам айтмайман. Ўзинг-ку, дарров уришга тушдинг…\nХатни обориб бераман. Энди айтмоқчи бўлиб турувдим-у уриб қолдингда… Бир четга чақириб, танаффусда бераман. Сен эса бунинг эвазига отам фронтдан қайтиб стансияга келганида, ҳамма уни кутиб олишга шошилганида, мени ҳам бирга олиб борасан. Иккаламиз Чопдорга миниб, уни елдирганча ҳаммадан олдин етиб борамиз. Сен-у мен. Чопдор ахир сеники-ку энди. Сен олдинда, мен орқангга мингашиб чоптириб кетамиз. Чопдорни дарров отамизга бериб, ўзимиз ёнма-ён югурамиз, онам, бошқа ҳамма одамлар эса бизни кутгани пешвоз чиқишади…\n2 «Манас» эпоси қаҳрамонлари\nРауф парфи ўзтурк: “шоирнинг онаси изтироб, ...\nЎЗБЕК шеъриятининг Чўлпон, Фитрат, Усмон Носир, Абдураҳмон Водилий каби иймонли шоирлари билан ёнма-ён туришга ҳақли бўлган БУГУНГИ вакили – РАУФ ПАРФИ ЎЗТУРК эди. ...\nАдабиётMay 17 2018, 08:05\n2 Бугун ўн етти кундирки, Бобур Ҳиротда Алишер Навоий истиқомат қилган муҳташам Унсияда* яшайди. Унсиянинг баланд пештоқлари, нилий гумбази, офтобда жилоланган ранг-баранг ...\nАдабиётFebruary 12 2019, 03:02


28 апрел куни Ўзбекистонда кутилаётган об-ҳаво маълумоти\nГидрометеорология хизмати маркази эртага, 28 апрел куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 14-16 даража илиқ, кундузи 32-34 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 32-37 даража иссиқ бўлади.\nТошкент, Сирдарё, Жиззах ва Самарқанд вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 30-35 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 33-38 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 12-17 даража илиқ, кундузи 28-33 даража иссиқ бўлади.


ИНСОН УЧУН ЭНГ КАТТА СОВҒА БУ – САЛОМАТЛИКДИР | Ўзбекистон Халқ демократик партияси\nИНСОН УЧУН ЭНГ КАТТА СОВҒА БУ – САЛОМАТЛИКДИР\n2019-10-21 12:10:00 3272\nЎзХДП ташаббуси билан аёллар тиббий кўрикдан ўтказилмоқда\nЎзбекистон ХДП Қўштепа туман кенгаши раисининг хотин-қизлар масалалари бўйича ўринбосари Турдихон Рустамова раҳбарлигида тумандаги хотин-қизларни тиббий кўрикдан ўтказиш учун акция ташкил этилди. Унда юқори малакали мутахассислар, тумандаги даволаш-профилактика муассасалари ходимлари иштирок этди.\nТадбирдан мақсад аёлларда учрайдиган касалликларни олдиндан аниқлаш ва уларни вақтида даволашдан иборат. Акция жараёнида она ва бола саломатлигини муҳофаза қилиш, ҳар томонлама баркамол авлодни вояга етказиш масаласига алоҳида эътибор қаратилди.\nАкциянинг дастлабки кунида партиямиз фаоллари ва шифокорлар Шомирза, Лойсон маҳалла фуқаролар йиғинларида бўлишиб, 107 нафар аёлларни бепул тиббий кўрикдан ўтказишди. Шундан 70 нафарига 6 хил турдаги бепул дори дармонлар берилди.\n– Очиғини айтиш керак, уй-рўзғор юмушлари билан хотин-қизларимиз ҳар доим ҳам соғлиги учун вақт ажрата олмайди. Лекин шундай касалликлар борки, улар яширин тарзда кечиб, кейинчалик киши саломатлигига катта хавф туғдиради. Вақти-вақти билан тиббий кўрикдан ўтиш ана шу каби муаммоларнинг олдини олади, – дейди Ўзбекистон ХДП Қўштепа туман кенгаши раисининг хотин-қизлар масалалари бўйича ўринбосари Турдихон Рустамова. – Шу боис, туманда хотин-қизлар орасида тез-тез тиббий кўрик ўтказамиз.\nУшбу акция тумандаги бошқа МФЙларда яна давом этади. Шифокорлар xонадонларда бўлиб, оналар ва болалар саломатлигини текширишмоқда. Касаллик аниқланган беморларга зарур тавсия ва кўрсатмалар бериляпти. Туғиш ёшидаги аёллар ўртасида камқонликнинг олдини олиш, белгиланган туғруқ оралиқларини сақлашнинг афзаллиги xусусида тушунтириш ишлари олиб борилмоқда.


GEFCO Baltic Ўзбекистонга MAN эҳтиёт қисмларини етказиб беради\nGEFCO Group индустриал логистика корпорациясининг GEFCO Baltic бўлинмаси Германиянинг юк автомобиллари, автобуслар ва тижорий транспорт ишлаб чиқариш бўйича етакчи компанияси – MAN билан шартнома имзолади. Латвия матбуотининг хабар беришича, шартномага биноан GEFCO махсус мультимодал ечимдан фойдаланган ҳолда MAN эҳтиёт қисмларини компаниянинг Германия ва Австриядаги заводларидан Ўзбекистонга етказиб беради.\nЛойиҳа 2014 йил апрелида бошланган эди. Кўрсатилган хизматлар сифатини юқори баҳолаган MAN шартномани узайтиришга қарор қилди.\nШу йилнинг апрелидан кейинги йилга қадар Германиядан 800, Австриядан 50 контейнерда юк Ўзбекистонга олиб келинади.\nGEFCO бош директори Мартинас Кершис шартноманинг узайтирилишига муносабат билдирар экан, ушбу лойиҳанинг энг мураккаб томони қисқа муддатда контейнерларни манзилга етказиш шарт эканлигини айтди: “Шуни ҳам эътиборга олайликки, юк етти давлат чегарасидан ўтиши керак.\nГермания ва Австрия омборхоналаридан юкни Ўзбекистонга етказиш учун биз қуруқликда, денгиз ва темир йўл транспортини мувофиқлаштириб борамиз, шунингдек, 13 пунктда божхона расмиятчилигини амалга оширамиз”.\n2014 йилнинг апрелидан 2015 йил мартига қадар компания Германия ва Австриядан Ўзбекистонга 972 контейнерни етказиб берди.


14:56, 18.07.2019 // 116022\n«Маҳалла» газетасида Молия вазирлиги бўлим бошлиғи Шерзод Муҳаммедовнинг «1 августдан ойлик иш ҳақи неча фоизга ошади?» номли мақоласи чоп этилди.\nПрезидент Шавкат Мирзиёев 2019 йил 12 июлда «Иш ҳақи, пенсиялар, стипендиялар ҳамда нафақалар миқдорини ошириш тўғрисида»ги фармонга имзо чекди. Фармон ҳар йили қабул қилинадиган ҳужжатлардан фарқ қилади. Сабаби нафақат ойликларни кўтариш масаласи, балки ижтимоий ҳимояни янада кучайтириш, ногиронлиги бўлган шахсларни ҳар томонлама қўллаб-қувватлашга эътибор қаратилган.\nМинимал иш ҳақи энди 223 000 сўм!\nҲужжатда кўрсатиб ўтилганидек, шу йилнинг 1 августидан бошлаб иш ҳақи, пенсиялар, стипендиялар ҳамда нафақалар миқдори 1,1 баробар, яъни 10 фоизга оширилиши, ногиронлик пенсиялари 50 фоиздан 75 фоизгача кўтарилиши, уларнинг айримларига эса 25 фоиз миқдорида қўшимча тўлов жорий қилинади. Хўш, баробар ва фоизларда намоён бўлаётган рақамлар иш ҳақига тўловларни, пенсиядаги маблағларни қўлимизга қабул қилганда қанчалик тош босади?\nҚайд этиш ўринлики, фармонда назарда тутилган ўзгаришлар камида 2,5 миллиондан ортиқ бюджет ташкилотида ишловчи ходимларнинг иш ҳақи, 84 мингга яқин талабанинг стипендияси, 267 мингдан зиёд ногиронлиги бўлган шахснинг нафақаси ҳамда 3,3 миллиондан ортиқ пенсионернинг пенсия миқдори оширилишига бевосита таъсир қилади.\n1 августдан Ўзбекистонда энг кам ойлик иш ҳақи 223 000 сўм миқдорида белгиланмоқда. Таъкидлаш жоизки, минимал иш ҳақи миқдорининг ошиши, ўз навбатида, ўртача ойлик иш ҳақининг кўпайишига ҳам олиб келади. Дейлик, шу санадан эътиборан, ўқитувчиларнинг ўртача ойлик иш ҳақи 2,4 миллион сўм, шифокорларда 2,1 миллион сўм, маданият ва спорт соҳаси ходимларида 2 миллион сўмни ташкил этади.\nНогиронлиги бўлган шахсларга қандай қулайликлар яратилади?\nҲужжат билан пенсия ва ижтимоий нафақа олувчиларнинг моддий таъминоти ҳам яхшиланади. Эндиликда ёшга доир пенсиянинг энг кам миқдори ойига 436 150 сўмни ташкил этади. Фармонда ногиронлиги бўлган шахсларни ижтимоий қўллаб-қувватлаш, хусусан, минимал миқдорларда нафақа олувчиларга алоҳида эътибор қаратилган. Жумладан, болаликдан ногиронлиги бўлган 300 мингга яқин шахсларга бериладиган нафақанинг энг кам миқдори ҳам эндиликда 436 150 сўм этиб белгиланди.\nШу билан бирга, II гуруҳ ногиронлиги бўлган шахсларнинг ногиронлик пенсияси энг кам миқдорини белгилашга нисбатан ёндашувлар ҳам тубдан қайта кўриб чиқилди. Хусусан, янги тартибга кўра, бундай тоифадаги шахслар пенсиясининг энг кам миқдори — ҳозирги ёшга доир энг кам пенсиянинг 50 фоизидан 75 фоизига оширилди. Ушбу ўзгартириш қарийб 50 мингга яқин ногиронлиги бўлган шахснинг пенсия миқдорини ўртача 145 фоизга оширишни таъминлайди. Ўз навбатида, II гуруҳ ногиронлиги бўлган ёлғиз шахсларнинг пенсиясига устама миқдори ҳам ҳозирги энг кам иш ҳақининг 50 фоизидан 75 фоизига кўтарилди. Яъни ҳар ойлик пенсияси миқдорига яна қўшимча равишда 55 750 сўм қўшилади.\nКимлар учун қўшимча тўлов жорий қилинади?\nМаълумки, шу вақтга қадар пенсия тайинлаш учун етарлича иш стажига эга бўлмаган нафақа олувчиларнинг нафақа миқдорларига қўшимчалар умуман белгиланмаган. Эндиликда илк бор I гуруҳ ногиронлик нафақаси, шунингдек, 16 ёшдан катта болаликдан I гуруҳ ногиронлик нафақаси олувчиларга ҳар ойда энг кам иш ҳақининг 25 фоизи миқдорида қўшимча тўлов жорий қилинмоқда. Бу энг камида 23 мингдан зиёд шахснинг нафақасига 55 750 сўм қўшимча ҳақ қўшилади деганидир.\nБоқувчисини йўқотганлик нафақалари оила аъзоларининг сонига нисбатан амалдаги фоиз ҳисобида ёшга доир энг кам пенсия миқдоридан келиб чиқиб ҳисобланади. Масалан, ҳозирги кунда икки нафар меҳнатга лаёқатсиз оила аъзоси учун ҳар ойда 182,5 минг сўм нафақа олаётган оила, жорий йил августдан бошлаб ҳар ойда 327,1 минг сўм ёки қўшимча 144,6 минг сўм (79,2 фоиз) кўпроқ нафақа олишади.\nИш ҳақи миқдорининг ошиши муносабати билан Президентнинг 2019 йил 21 майдаги тегишли фармонига ҳам ўзгартириш киритилиб, жорий йил 1 сентябрдан «энг кам ойлик иш ҳақи» ўрнига киритилаётган «меҳнатга ҳақ тўлашнинг энг кам миқдори» 577 170 сўмдан 634 880 сўмга оширилди.\nФармонда кўрсатилган ўзгаришлар билан боғлиқ барча харажатлар Давлат бюджети ва Молия вазирлиги ҳузуридаги бюджетдан ташқари Пенсия жамғармаси ҳисобидан амалга оширилиб, жорий йилнинг ўзида айни мақсадларга 3,5 триллион сўмга яқин маблағ йўналтирилади.\n11:22 Кеча // 137590\n23:50, 29.10.2020 // 117356\n13:21, 29.10.2020 // 78873\n16:47 Кеча // 68450\n17:50 Кеча // 63288


Мустақил 20 йил: Ўзбек деҳқонининг косаси оқардими?\nЎзбекистон мустақиллигига 20 йил тўлган бўлса ҳам, бу ўзбек деҳқони учун мустақил фаолият юритиш имконини яратмади.\nЎтган 20 йил давомида ўзбек деҳқони фермерга айланди, ерли-сувли бўлди, мустақил субъект сифатида давлат ташкилотлари билан шартномалар тузиш ҳуқуқига эга бўлди.\nБироқ бу шартномалар гарчи ихтиёрий бўлса-да, доим ҳукумат фойдасига ўйнади.\nЎзбек деҳқони мустақил бўлди, бироқ қанчалик мустақил?\nМустақилликка эришилганидан буён деҳқон етиштирган ҳосилни ҳукумат ўзи истаган нархда сотиб олди ва бензину соляркани, минерал ўғитларни унга ўзи истаган нархда сотди.\nДеҳқон ҳар байрамларда кўкларга кўтариб мақталди, бироқ у яна собиқ иттифоқдаги каби ҳокимиятга қарам бўлиб қолаверди.\nДеҳқоннинг айтгани эмас, ҳокимнинг айтгани айтган бўлди. Ҳатто қайси пайт чигит экиш кераклигини ҳам ҳокимлар ва прокурорлар деҳқонга ўргата бошлади.\nЎрганишни истамаса, айтганини қилмаса, ҳокимлар ва прокурорлар чангитиб сўкадиган, ҳатто урадиган одат чиқарди. Ҳақини танимаган деҳқон бошини эгиб қуллуқ қилиб тураверди. Бош кўтарганнинг ери олиб қўйилиши билан чўчитилди. Бу зуғумга барча деҳқонлар ҳам чидай олмади. Ҳаққини озгина билгани ва қадрини танигани ерини ташлаб кетаверди. Бошқа иш топди ёки меҳнат муҳожири бўлди.\nЎтган 20 йил давомида ўзбекистонлик фермерлар устидан жуда кўп тажрибалар ўтказилди. 1995 йилдан бошлаб фермер хўжаликлари ташкил қилина бошлангандан сўнг, ким истаса, фермер бўлди. Техникаси борлар каттароқ ер олди, йўқлари озроқ. Бухоро вилоятининг Жондор туманидаги фермер Бобомурод Раззоқовга кўра, фермерчилик Ўзбекистонда ўзини тўла оқлаган бўларди...\n- Агар ўз ҳолига қўйиб берилган тақдирда. Фермерлар устидан ҳукмронлик авжига чиқиб турган бир пайтда буни унчалик ҳам яхши ҳолат, деб бўлмайди. Ҳукумат ўзи қабул қилган қонун-қоидаларини четлаб ўтиб, фермер хўжаликларига нисбатан ҳар хил босимларни, ўйинларни кўрсатиб турибди. Шундай ҳолда ҳам фермерларимиз ишлаяпти, ëмон эмас,- дейди Бобомурод Раззоқов.\nСобиқ иттифоқ даврида узоқ йиллар жамоа хўжалиги раиси бўлиб ишлаган, айни пайтда Қорақалпоғистон республикасининг Хўжайли туманида фермерлик қилаётган Қубей Ортиқов, ўтган 20 йил давомида ривожланиб кетган фермер хўжаликлари ҳам, банкрот бўлган хўжаликлар ҳам борлигини таъкидлаб ўтар экан, бу масалага ҳар жойнинг ўз шароитидан келиб чиқиб қараш керак, деган фикрда:\n- Вилоятда ëки туманда бошқарувчилар яхши бўлса, масалан, вилоят ҳокимлари ишни яхши ташкил қилган ерларда аҳвол анча-мунча яхши. Айрим тушунган одамлар бор ўз ҳақ-ҳуқуқини биладиган, қонунни ўқиган фермерлар. Бу фермерларни бетгачопар дейдими, мана шу фермерларнинг ҳолати яхши,- дейди Қубей Ортиқов.\nФермерликнинг олтин даври\nЎзбекистонлик фермерлар мустақиллик йиллари бошида уларнинг ишлари юришганини айтадилар. Баъзи фермерлар бирмунча вақт ортиқча пахта толасининг пулини ҳам олишга муваффақ бўлдилар. Пахтасининг чигитидан ишлаб чиқарилган ёғ, кунжара, шелуха ва ҳатто кирсовун ҳам уларга берила бошлади. Фермернинг қўлига пул тегадиган даврлар ҳам бўлди.\n1995-2005 йилларда Сурхондарё вилоятининг Қизириқ туманида фермерлик қилган Абдураҳмон аканинг айтишича, ўша йилларда фермерлик бир гуркираган эди:\n- Мана шу давр мобайнида президентнинг шахсан раҳнамолигида деймизми, оталиғида деймизми - жуда бир фермерларга ғамхўрлик, “фермерлардан қўлингни торт, фермерларнинг ишига аралашма” деб кўп мажлисларда, йиғилишларда президентимиз томонидан қаттиқ қўллаб-қувватлаш ишлари 2005-2006 йилларда жуда намоëн бўлиб келди. Айрим фермерлар мана шу жараëнда ўзларини тиклаб олишга муваффақ бўлди. Яхши техникалар сотиб олишга, чет элларга бориб, фермерлар ишларини ўрганиб келишга муваффақ бўлди. Айрим фермерлар қўша-қўша машиналар олди,- дейди Абдураҳмон ака.\nМаъмурий-буйруқбозлик тизими сақланиб қолган, ҳокимлар, прокуратура ва милиция мулозимлари фермерлар устидан яккаҳоким бўлиб қолган шароитда, Бобомурод Раззоқовга кўра, ўзбек деҳқонига осон бўлгани йўқ. Бироқ, фермер фикрича, 90-йилларнинг ўрталарида Ўзбекистонда фермерлик бир гуркираб ривожланиш йўлига тушган эди:\n- Бошланишда, ҳақиқатан ҳам 1994 йилларда бошланган пайтда то 2006 йилга қадар шундай ҳолат кўзга ташланди. Деҳқонга етказган маҳсулотининг мойи, кунжараси, шўлхаси берилди. Тола пули бериб турилди. Менинг назаримда, кейинчалик агар фермер бойиб кетса, ерга қарамай қўяди ëки ерни ташлаб кетади, деб ўйлашдими - ишқилиб, совет давридагидек бир сўмсиз қолдиришга ҳаракат қилиб келишаяпти- да.\nИмкони борича кўпини олиб, камини фермерга бериш ҳаракати ҳозир авж олаяпти кундан-кунга. Натижада ерлар ҳам эгасиз қолиб кетаяпти. Ҳозирги кунда жуда кўп ерлар ташландиқ ҳолатга келаяпти қўли совуган фермерлар ҳам кўп ишни юрита олмагандан кейин. Чунки иқтисодий жиҳатдан қийналиб қолган фермер ерини ташлаб кетишга уринаяпти. Россияга, ишлашга четга кетиб қолаяпти-да. Мана шундай муаммолар ҳам ҳозир бизда мавжуд,- дейди Бобомурод Раззоқов.\nБироқ олтин давр узоқ давом этмади\nБироқ йиллар ўтган сайин деҳқон ўз сўзидан қолди, деҳқон ўз эркидан ажралди, ҳатто деҳқончилик кўчасидан ўтмаган маҳаллий ҳокимлар ва прокуратура ходимлари ҳам деҳқонга ақл ўргатадиган бўлиб қолди.\nБобомурод Раззоқов фикрича, деҳқонларнинг бундай ҳолатга тушишига биргина ҳокимиятни айблаш нотўғри бўлар эди, бунга фермерларнинг ўзлари ҳам айбдор:\n- Фермер хўжаликлари устидан бўлаëтган босим жуда кўп фермерларнинг қўлини ишдан совутаяпти-да. Чунки унга худди ëш болани мактабга олиб бориб, биринчи синфда қўлига қалам, дафтарни тутқазиб, “ëзиш ана бундай бўлади” дегандай ҳаракат кундан-кунга авж олиб бораяпти. Бу бир томони.\nИккинчи томони, бундай ҳаракатнинг келиб чиқишига, менинг назаримда, ҳукуматнинг ўз халқига, фермерларга ишонмаслиги сабаб бўлса керак, деб ўйлайман.\nУчинчидан, фермерларимизнинг кўплари унчалик масъулият сезмайди, десам хато қилмаган бўламан. Чунки қўлда ер, катта миқдорда молиявий таъминланган ҳолда бўлиб туриб масъулиятсизлик билан, ўз ишига совуққонлик билан қараши ҳам, менимча, ҳукуматнинг фермерларга нисбатан мана шундай муносабатда бўлишига олиб келаяпти, деган тахминим бор, - дейди Бобомурод Раззоқов.\nНега деҳқонга прокурор ақл ўргатади?\nФермерларнинг ўз ерида мустақил ишлай олмаслиги ва уларнинг доимо милиция ва прокуратура билан қўрқитилиб турилиши, фермер Қубей Ортиқовнинг айтишича, одатий ҳолга айланиб қолди.\n- Энди, узр-ку, шунақа ҳолатга тушдик. Мен энди чол кишиман-ку. Ëш йигитлар келиннинг қошига рухсатсиз боролмаса ҳам керак. Нафақат эр, агар фермер бўлсанг, шунақа ҳолатдасан. Сенинг эганг "эк" деган вақтида экасан, ўзи бир ҳафтадан кейин экишинг керак, лекин "эк" деганда экишинг керак. Мана милиция тартибни қўриқлаши керак, лекин милициянинг айтганини қилмасанг, у ахир деҳқончиликнинг "д" ҳарфини ҳам тушунмайди бечора милиция. “Тошкентдан бизга шунақа буйруқ бор”, дейди. Тошкентдан битта генерали келади МВДнинг. “Шунақа қиласан”, дейди. Прокуратурадан биттаси келади. “Мана, дори сепмаса, ишдан ҳайдаш керак”, дейди. Чексиз-чегарасиз аралашиш юз бериб кетаяпти, - дейди фермер.\nЎзбекистон қишлоқ хўжалигида коррупциянинг авж олгани ҳам, Қубей Ортиқов фикрича, фермерликни ривожлантиришга асосий тўсиқ бўлаяпти. Прокуратура ходимларининг коррупцияга аралашганига мисол келтирар экан, Қубей Ортиқов қуйидагиларни айтди:\n- Шу йил буғдой ўримида учта комбайн келди. Учта комбайнда 12 та милиция бор. Тахминан 26 та одам келиб, комбайннинг бошида турибди. Ҳаммаси ҳам элнинг одами. Бир-биримизни таниймиз. Бир пиëла чой ич демасанг, уят бўлади. 30 километр шаҳарга столовойга борадими энди улар. Мусулмонмиз.\nОзодлик: Хизматига бир қопдан буғдой ҳам олади, дейишади?\n- У бор нарса энди, уни айтишнинг кераги ҳам йўқ. Мен нима демоқчиман - ҳамма ўз ишини қилсин. Масалан, эртадан кечгача прокурор юради. Прокурорга берган аризанг уч ойдан бери кўрилмайди. Ахир прокурор кўриниб турибди, эрталабдан кечгача далада ўтиради. Ахир прокурорнинг ўзининг иши бор-ку. Прокуратура деган давлатнинг иши-ку. Қонун бор. Қонун бўйича ҳаракат қилавериш керак-ку ахир,- дейди фермер.\n"Қўллов эмас, талов бўляпти"\nОдатда ривожланган давлатларда ҳукумат қишлоқ хўжалигини ривожлантириш учун субсидиялар ажратади, молиявий ёрдам беради, табиий офатлар бўлганда қўллаб қувватлайди, Ўзбекистонда эса, бунинг акси бўляпти, дейди Бобомурод Раззоқов:\n- Баъзи бир сабабларга кўра, мана бу йилнинг ўзини олсак, хабарларингиз бор сув тақчиллиги жуда шиддат олди ва натижада ғалладан олинадиган ҳосил миқдори кўзланган режадан пастга тушиб кетди. Буни ҳукумат ҳам кўриб турибди. Ҳамма билади шундай ҳолат юзага келганини, лекин шунга қарамасдан, фермер кўрган зарарни ҳисобга олмасдан туриб, ҳукумат тарафдан кўрилган қаъий чоралар, яъни фермер хўжаликларининг етказиб берилмаган маҳсулот учун жаримага тортилиши фермернинг оëғидан тортиш бўлаяпти. Келгуси мавсумда пахтада ҳам шундай ҳолат кўзга ташланиши мумкин. Чунки сув бўлмаганлиги, сувни етказиб бера олмаганликлари сабабли жуда кўп далалар қақшаб, қуриб қолди. Бу ҳам келгусида яна бир бора фермерга жуда катта зарба бўлиб тушиши мумкин. Чунки у жаримага тортилиши аниқ бўлиб турибди ҳозирги кунда, - дейди Бобомурод Раззоқов.\nФермер Қубей Ортиқов фикрича, фермерларга солинаётган 16 тур солиқ уларни жуда ҳам эзиб қўймоқда:\n- Мен ҳаммаси бўлиб 16 та солиқ тўлайман. Буни тушуниш жуда ҳам қийин. Аграр давлатмиз. Деҳқонга солиқ томонидан ëрдам беришнинг ўрнига иккинчи томондан солиқ пайдо бўлади. Сиëсатга тушуниш жуда ҳам қийин. Дорожний фонд дейди, школний образование дейди - ҳаммаси ҳам бизнинг бўйнимизга. Тўғри давлатга керакдир, биз тўлайверамиз. Бошқа нима қиламиз энди?- дейди Қубей Ортиқов.\nЎз пулингни ўзинг ишлата олмасанг...\nФермерларнинг давлатга сотган маҳсулоти пулининг ўз вақтида ололмаётгани ҳамда мақсадли ишлата олмаётгани ҳам, Бобомурод Раззоқовнинг айтишича, сўнгги йиллардаги асосий муаммолардан бири бўлиб қолмоқда.\n- Айтайлик, фермерга транш орқали ташланган пул фақат аниқ бир йўналишга, мақсадли йўналишга ташлаб қўйилади-да, фермер ўша пулни олиб бошқа йўналишдами, ўзига зарур бўлган йўналишда ишлата олмайди. Дейлик, ҳисоб рақамида пули туради. Ëқилғига зарурат туғилган пайтда у ўша пулни олиб, бошқа мақсадга йўналтирилган пулни олиб ëқилғига ташлай олмайди. Натижада фермернинг ишида тўсқинликлар пайдо бўлади. У ўзининг режалаштириб қўйган ишини амалда керакли пайтда бажара олмайди. Натижада оқсаш бошланади, - дейди Бобомурод Раззоқов.\nЎроқда йўқ, машоқда йўқ, хирмонда ҳозир!\nҚорақалпоғистонлик фермер Қубай Ортиқов ҳам деҳқон сотаётган пахта ва буғдой нархи жуда арзон баҳоланаётгани ҳақида гапирар экан, деҳқон пешона тери эвазига етиштирган ҳосилнинг асосий мазасини бошқалар кўраётганини таъкидлайди:\n- Бу тўғрисида айтишга оғиз бормайди. Уяласан одам. Буғдойнинг нархи 293 сўмми, 300 сўм атрофида, пахтанинг ўтган йилги нархини биламизу мана эртага теримга тушамиз, пахтанинг нархи айтилмади ҳали. Биз энди тахминан 1,5 миллион бўлар, деб чамалаб ўтирибмиз. Сабаби телевизорда биржа баҳосини кўриб ўтирибмиз. 4500 долларга чиқди толанинг баҳоси. Учдан бири бўлса, 1500 доллар бўлади. Бизга доллар-да эмас, сўмда берса ҳам бўлади 1,5 миллиондан. Қолганини мазасини хлопзавод кўради. Бу ўзи қизиқ. Булар асфалтга пахта экадими - билмайман, ҳамма янги машина хлопзаводда. Катта даромад хлопзаводдаю, деҳқонга пўчоқда. Хлопкопром деган идора ўзи ëпилиши керак эди. Булар тола сотиш билан овора-да. Чет элга биринчи сорт тола кетадию, учинчи сорт, деб жўнатади. Ўртада оладиган пулини чўнтагига солади, - дейди фермер.\n“Агар ишламаса, гўзал қонунингни на қилай?”\nҚорақалпоғистонлик фермерга кўра, Ўзбекистонда фермер хўжаликлари ва ердан фойдаланиш ҳақида жуда гўзал қонунлар бор, бироқ бу қонунлар ишламайди:\n- Фермерчилик қонуни бор-ку. Жуда ажойиб қонун. Лекин қонун ишламаяпти кўп ерда. Фермернинг ўзи ҳам қонунни талаб қилмайди. Тепадагилар уни улоқ ўйини қилишади-да. Ер жуда катта бизнесга айланган. Бизнинг туманда жуда катта бизнесга айланган. Агар ошкор бўлиб, жиноят иши очилса, бу ҳам охирига етмайди. 100 миллион зарар берса, 20 миллион пулини тўлайди, шу билан ҳўкиз дарвозани синдириб кетаверади. Шунақа ҳолат, - дейди Қубей Ортиқов.\nУзоқ йиллардан буён фермерлар ҳуқуқларини ҳимоя қилиб келаётган ҳуқуқшунос ва адвокат Рустамжон Қорабоев фикрича, фермерлар ҳуқуқлари, гарчи қонунлар бўйича кафолатлаб қўйилган бўлса-да, бироқ маҳаллий ҳокимлар бу қонунларни бир чақага ҳам олмаяпти - истаган фермерини ишдан олиб уни ерини бошқасига сотиб юбораяпти:\n- 20 йил давомида президент томонидан чиқарилган фармонларда кўрсатилган фактлар, фармонларда кўрсатилган талабларнинг 50 фоизи ҳам бажарилмаяпти.\nБиринчидан, фермер хўжаликларини ҳокимлар ўзбошимчалик билан ўзига берилган ваколатдан четга чиқиб, мансабини суиистеъмол қилиб, ҳужжатларни сохталаштириб, ер тўғрисидаги, фермер хўжалиги тўғрисидаги қонунларни қўпол равишда бузмоқда. Фермер хўжаликлари тўғрисидаги қонуннинг 32-моддасида фермер хўжалигини тугатиш тартиби белгиланган. Шунга қарамасдан, ҳокимлар ўзбошимчалик билан қонунларни четлаб ўтиб, фермерларни қонунга хилоф равишда, ўзбошимчалик билан тугатиб ташламоқда. Бундан мақсад пул қилиш.\nИккинчидан, ҳоким истаган фермерни хоҳласа бугун тугатади, эртага бошқасига бериб юборади. Бу умуман қонунга зид. Лекин шунга қарамасдан, ҳокимлар 20 йилдан буëн калласига келган ишни қилади. Буни назорат қиладиган одамнинг ўзи йўқ, - дейди ҳуқуқшунос Рустамжон Қорабоев.\nҚизириқлик собиқ фермер Абдураҳмон аканинг айтишича, ўтган 20 йил давомида фермерликдан косаси оқарган деҳқонлар бармоқ билан санарли бўлди. Деҳқоннинг бири икки бўлиши учун имконият ҳам, шароит ҳам яратилмади:\n- Деҳқоннинг косаси оқарди, деб айтиб бўлмайди. Деҳқоннинг косаси оқариши учун деҳқон авваламбор ердан маҳсулот олиши керак. 10-синф маълумоти бўлган фуқаро ҳам шуни арифметика қилиб билса, 230-250 сўм атрофида давлатнинг буғдойни сотиб олиш нархи. Бир литр дизел ëқилғиси 2000 сўмга борадиган. 1250 сўм деган тақдиримизда ҳам жуда қиммат. Бошланишида фермер хўжаликлари, агар пландан юқори ҳосил топширган бўлса, пахта ëғини олиш имконияти, омухта ëғ олиш имконияти бор эди. Биринчи пахта ëғини олиб қўйди 2001 йилда. Бир йил ўтиб, омухта ем олиш имкониятини олиб қўйди. Фермерга буғдойининг сомонидан бошқа нарса қолмаяпти, - дейди собиқ фермер.\n“Умидимиз ҳали сўнгани йўқ”\nЎзбекистонлик фермерлар қишлоқ хўжалигида ислоҳотлар ўтказилишига умид қилади.\nДеҳқонлар ўз ҳақ-ҳуқуқлари фермерлар ва ер тўғрисидаги қонунлар асосида ҳимоя қилинишини истайдилар.\nФермерлар ўтган 20 йилда Ўзбекистон қишлоқ хўжалиги бугунгидан юз карра кўпроқ ривожланиб кетиши мумкин эди, деб айтадилар.\nБухоролик фермер Бобомурод Раззоқов Ўзбекистон аграр давлат эканлигини таъкидлар экан, ҳукумат бу соҳага биринчи навбатда эътибор қаратиши лозим, деб ҳисоблайди:\n- Агар аграр соҳамиз оқсаб борадиган бўлса, келажагимиз бўлмайди. Шунинг учун биз фермерлар умид қиламиз, келажакда яхши бўлишини. Яхши бўлиши керак. Бошқа вариантни кўрмаяпмиз-да. Бир кун келиб, ҳукумат яхши назар билан қараб қўяр. Саноатни ëки бошқа бир соҳани қўлига олиб кўмаклашаëтгандай қишлоқ хўжалигига ҳам кўмак бериб қолар. Ўтган йил рағбатлантириш мақсадида дотациялар бериб кўрди. Бу ишбилармон, ишини билган фермерлар учун мадад бўлди. Ëмон бўлмади. Бундан кейин ҳам ҳукумат мана шу масалаларни кўрса, чора кўрса, деган умиддамиз, - дейди Бобомурод Раззоқов.\nҚорқалпоғистонлик фермер Қубай Ортиқов эса фермерлик тўғрисидаги қонунларнинг ишлаб кетишига, фермерлар маҳаллий ҳокимият қўлидаги ўйинчоқ эмас, балки чин маънода ўз ерининг эгаси бўлишига умид билдиради:\n- Худога шукур, қонун бор фермерчилик тўғрисида. Изга қайтиш йўқ. Шу қонунлар асосида ишласак, келажак яхши бўлади. Бу ҳаммаси вақтинча. Ўтиб кетади бу, Худо хоҳласа. Эмин-эркин ишлайдиган вақт бўлади, Худо хоҳласа, - дейди қорақалпоғистонлик фермер Қубей Ортиқов.


«Style.uz ҳаётимни ўзгартирди!» | Суғдиёна биринчи аёллар электрон журнали\n«Style.uz ҳаётимни ўзгартирди!»\nМамлакатимизда ҳар йил Style.uz Мода ва Дизайн ҳафталигини ўтказиш анъанга айланиб бораяпти. Art Week Style.Uz – замонавий ва анъанавий миллий мода, санъатни янада ривожлантиришга қаратилган Марказий Осиёдаги илк ва энг ёрқин кенгқамровли маданий лойиҳа бўлиб, лойиҳа муаллифи Гулнора Каримованинг фикрича, бу кенг қамровли ва дунёда беқиёс тадбирни санъат ҳафталиги деб аташ мумкин. Ҳар йили Ўзбекистон дурдонаси — Тошкент шаҳрида ўтказилиши режалаштирилаётган ушбу ҳафталикда иштирок этиш учун жаҳоннинг кўп мамлакатлари, жумладан Австрия, Германия, Исроил, Ҳиндистон, Италия, Хитой, Латвия, Россия, Франция, Швейцария ва Япония каби давлатлардан машҳур дизайнерлар, таниқли заргар ва мода брендлари эгалари, мода соҳасида иш юритувчи йирик халқаро ташкилотлар ва телекомпаниялар вакиллари, шоу-бизнес юлдузлари, мода журналлари муҳаррирлари ва жамоат арбоблари ташриф буюришади. Анжуман "Ўзбекистон маданияти ва санъати форуми" фонди ва Тошкент Модалар уйи («Дом стиля») томонидан ташкил этилади.\nАнъанавий тарзда ўтказилаётган бу санъат ҳафталиги бир қатор ёш ўзбек дизайнерларини жаҳон мода оламига танитди. Уларнинг аксарияти ўз фаолиятни Тошкент модалар уйи билан ҳамкорликда олиб бораяпти. Хўш, Style.Uz уларга нима берди-ю, тез кунда бўлиб ўтиши режалаштирилган бу галги ҳафталикда меҳмонларни қандай янгиликлар кутаяпти? Қуйидаги тўрт қаҳрамонимиз ҳикояси айнан шу хусусида.\nМода оламига текин йўлланма\nУмида Юсупова (UMI): Дастлаб Модалар уйига фақат харидор сифтида бориб турардим. Кейин эса.. Институтни битирганимдан сўнг трикотаж матодан футболкалар тикадиган «Азалиум» тикув фабрикасида иш бошлагандим. Бир куни ўртоғим билан қаҳва ичиб ўтирганда, «фонтазиянг бой, сизларда чиқарилаётган футболкалар бозорда ҳам харидоргир. Эскизларингни Модалар уйига олиб бориб кўрсатсангчи?» деб таклиф қилиб қолди. Орадан деярли ҳеч қанча вақт ўтмай, Модалар уйи дизайнери сифатида ишлай бошладим.\nЎрта Осиёдаги илк йирик масштабли ёрқин - Art Week Style.Uzнинг лойиҳаси ташкил этилган йилдаёқ (2006 йил) унда ўз коллекциям билан иштирок этдим. Ўшандан бошлаб ҳар йил бу мода ва дизайн ҳафталигида ўзимнинг янги коллекциям билан иштирок этардим. Фақатгина Style.uz-2009 бундан мустасно бўлди. Сабаби, магистратурада ўқиш учун Италияга кетган эдим. Ҳозир эса олган билимларим, тажрибам асосида янги-янги ғояларга йўғрилган ғаройиб коллекция яратаяпман. Насиб этса, бу коллекция ўтказилишига саноқли кунлар қолган Style.uz ҳафталигида, кўпчиликнинг олқишига сазовор бўлади.\nStyle.uz замонавий санъатнинг турли қирраларига назар солиш, ҳар бир одамга бирон янгилик топиш ва ўз қалбида гўзалликнинг бир қисмини сақлаб қолиш имконини яратади. Бу ҳафталикнинг энг аҳамиятли жиҳатларидан бири у истеъдод эгаларини кашф этибгина қолмай, уларга мода оламига текин йўлланма ҳам беради. Ахир дизайнер ўзи тузган коллекциясининг тақдимоти, унинг журналлар, сайтлардаги рекламаси учун ҳам озмунча пул сарфламайди. Ҳафталик доирасида мато, андозалар ишлаб чиқаришнинг қадимий технологияларини қайта тиклаш устида иш олиб бораётган тўқимачилик ва тикиш саноати усталари, ёш истеъдодларга грант ажратилади.\nСанъат ҳафталигида жаҳон мода саноати арбоблари, фотографлар, визажистлар ҳамда мадания ва санъат вакилларининг маҳорат дарслари ўтказилиши айниқса қувонарли ҳол.\n«Шартнома тузишни хоҳловчилар кўпайди»\nЯсмина Вахитова: Олий маълумотни иқтисодий йўналишда олганимга қарамай, мода индустриясига ҳар доим қизиқиб келганман. Бир неча йил давомида Style.uz кўргазмаларини кузатиб бордим. Ижод маҳсулларини минглаб одамлар олдида (ташкилий ишлар нозик дид билан бажарилгани сабаб, бундай ҳафталикда ишток этиш мисли кўрилмаган омад) намойиш этиш имкониятидан фойдалана олган дизайнерларга ҳавасим келарди. Ниятим холис экан, 2009 йилда Art Week Style.Uz доирасида ўтган «Underground» кўргазмаси лауриати бўлдим.\nStyle.uz 2010 да эса, Тошкент Модалар уйи дизайнерлари қаторида ўзимнинг янги коллекциям билан иштирок этаман.\nҲафталикнинг энг аҳамиятга молик жиҳати, бунда ёш дизайнерлар турли давлат мода саноати вакиллари билан танишиб, тажриба алмашибгина қолмай, ўз коллекцияларини, шу орқали истеъдодларини бутун жаҳонга кўрсатиш имкониятига эга бўлишларидадир. Санъат ҳафталиги доирасидаги тадбирларни 200 нафарга яқин маҳаллий ва хорижий журналистлар ёритишади. Улар орасида нуфузли BBC, CNN, Euronews, Fashion TV, TV-5 Monde, Paris Mode TV, TV France 3 каби кўплаб ОАВ ҳам бўлади. Демакки ёш дизайнерлар ўз коллекцияларини ортиқча харажатсиз намойиш этишдан ташқари унинг рекламаси учун ҳам куйиб-пишиб ўтирмайдилар. Style.uzдаги иштирокнинг ўзи энг тенгсиз реклама. Чунки ҳафталик тугаши билан сизнинг коллекциянгиздаги кийимларни сотиб олишни ёки сиз билан шартнома тузишни хохловчилар сони борган сари кўпая бошлайди.\n«Тез орада ишимдан даромад ола бошладим»\nМуниса Аскарова: Бу санъат ҳафталиги молиявий аҳволи чекланган ёш ижодкорлар учун халқаро брендлар билан бир саҳнада ўз тўпламларини намойиш қилиб, келгуси касбий ўсиш учун туртки олиш ва ўзини намоён қилиш имкониятидир. Чунки Style.uzда иштирок этишни истаган ёш дизайнерлар фақатгина ўз коллекциясини яратиш учунгина харажат қилади холос. Ҳафталикда қатнашишгина эмас, кўргазма намойиши, ташкилий ишлари (кўргазмани ўтказиш жойи, декорация, фото мухбирларни таклиф қилиш ва ҳ.к)га ҳам ҳеч қанча маблағ сарфламайди.\nТанловда иштирок этишни хоҳлаганлар ҳафталик бошланишидан 2-3 ой олдин Модалар уйига эскиз ва биттадан модель намунасини олиб келиб, топшириши керак бўлади. Ишингиз қса, сиз яратган либосларни подиумда намойиш этиши учун топ-модель қиз-йигитларни ҳам ихтиёрий равишда танлашингиз мумкин. Сабаби, ўзи яратган либос модели қандай қоматда яхши туришини-ю, қандай чеҳра либосни бекаму-кўст кўрсатишини ҳеч ким дизайнернинг ўзидан яхшироқ тасаввур қила олмайди.\nStyle.uzдаги биринчи коллекциям институтдаги битирув малакавий ишим асосида яратилганди. «Ностальгия» деб номланган бу коллекция (2007 йил) кенг жамоатчилик томонидан кутганимдай қабул қилинмаганига қарамай, ҳозирги кунгача ўзим учун энг қадрлиси бўлиб келади. Style.uzдаги иккинчи иштироким 2008 йилда бўлди. Унда «Разносветье» (ранг-баранглик) коллекцияси билан иштирок этдим. Шу коллекциям жуда ката олқишларга сазовор бўлди. Ундаги либослар яхши сотилганидан ташқари «коллекциянгизни биз чиқарайлик» ёки «бирга ҳамкорлик қилайлик» деганлар ҳам кўп бўлди. Тез фурсат ичида коллекцияни чиқариш учун қилинган харажатлари қопланиб, ишимдан даромад ҳам ола бошладим. Энди яратаётган янги либосларимга мато ва аксессуарларни чет элдан буюртма қилиб олиб келтириш, янада ҳарирроқ, қимматроқ матолардан фойдаланиш учун қўлимда қўшимча маблағ ҳам бор эди.\nБир сўз билан айтганда, Style.uz санъат ҳафталигидаги иштирокидан ҳар бир модельер-дизайнер нимадир ютса-ютадики, лекин ҳеч нарса йўқотмайди.\n«Тиккан кашталаримга Татьяна Михалкова тан берди!»\nМадина Қосимбоева: Каштачилик қадимий касб. Унга бўлган қизиқишим болалигимдан бошланган. Республика Бадиий коллежи ҳузуридаги «Либос» эстетик марказида таҳсил олиб юрган давримдаёқ шоҳи сўзаналар тика олардим. Кўп ўтмай Марғилон ипагидан тикиладиган сўзаналарнинг таърифини эшитган хорижлик меҳмонлардан буюртма ола бошладим. Сўзана Ўзбекистондан олиб борилиши мумкин бўлган энг яхши эсталик совғалардан бири ҳисобланарди. Бора-бора буюртмаларим шунчалик кўпайиб кетдики, вақтимни ҳатто уйқу ва тушликдан ҳам қизғонардим.\nStyle.uz лойиҳаси энди бошланганида (2006) устозим Сусанна Генрековна, «коллекция тузиб, ҳафталикда қатнашишга вақтинг бўлмаса ҳам, экспозицияга сўзанадан панно тайёрлаб бер», деб таклиф қилди. Биласиз, қўл меҳнати жуда қадрланади. Панно чет эллик мода олами арбоблари диққатини тортган экан, турли хориж теле ва фотомухбирлари шоҳи сўзаналар ва уларни тикиш жараёнини тасвирга олишди. Татьяна Михалкованинг шахсан ўзи ишларимни кўргани уйга келиб, «сен коллекция тузишинг керак», деганида «ишларим коллекцияга арзигулик эканда», деб жуда хурсанд бўлдим. Кейинги йил Style.uz ҳафталигига сўзанадан ташқари каштада зеб берилган этиклар коллекциясини тайёрлаб, қатнашдим.\nStyle.uz ким учундир тажриба алмашиш бўлса, кимгадир реклама ва молиявий фойда, яна кимдир учун эса жаҳон мода саноатига қўйилган илк салмоқли қадамдир. Менга реклама шарт эмас, тикаётган кашталарим шундоғам харидоргир эди. Аммо Style.uzга қадар деярли ўн йил кашта тиккан бўлсам, ё сўзана, ёки бўлмаса ёстиқ жилдлари тикканман холос. Санъат ҳафталиги учун ўз коллекцимни тайёрлаш зарурияти мени нимадир янгилик яратиш ва шу кутилмаган намойиш билан ҳаммани ҳайратлантиришга ундади, дунёқарашим, тасаввурим бойиди. Кейинги коллекцияларимга миллий чопонлар, кашта туширилган пиджаклар қўшилди. Бора-бора ҳатто сумка, парда, юмшоқ мебельга ҳам кашта билан бадиий безак бериб кўрдим. Шогирдларим билан (100дан ортиқ шогирди бор) «биз каштада нақш бериб кўрмаган бирор буюм қолмади, шекилли», деб кулишиб ўтирамиз.\nГулноза АлимоваTags:style.uz ҳафталигижаҳон модаситанлов ғолиблариTwitter НравитсяSocButtons v1.5


Санъатсевар ёшлар ЎзДСМИда\n10\tСентябрь 2019\nҚизиқиш ва истаклар ҳаётимиздаги бурилишларга сабаб бўлади. Тошкент шаҳар Юнусобод тумани 265-ўрта мактаб 10-11-синф ўқувчилари Ёшлар иттифоқи етакчиси Шаҳзод Худойбердиев бошчилигида Ўзбекистон давлат санъат ва маданият институтига ташриф буюришди. Институт Ёшлар иттифоқи етакчилари Бобур Убайдуллаев, Азмиддин Мардиев ва Аҳрор Хушвақтов билан биргаликда ўқувчиларга олий таълим муҳитини кўрсатишди. Улар интитутдаги “Фольклор ва этногарифия” кафедрасига ташриф буюришди. Кафедра мудири, доцент Ойгул Аҳмедова ўқувчиларга ўзбек фольклор санъати ҳақида ўта қизиқарли ва янги маълумотларни бердилар. Ижодкор талабалар томонидан миллий куй-қўшиқлар ижро этилди.\nЎқувчилар кўтаринки кайфиятда “Драматик театр ва кино актёрлиги” таълим йўналишининг ўқув жараёнлари ва маҳорат дарсларини кузатишди. Доцент Замира Аҳмедова актёрлик маҳорати сабоқлари ҳақида сўзлаб бердилар. Ўқувчилар ўзларини қизиқтирган саволлар билан мурожаат этишди. Ўқув аудиторияларида амалий дарс жараёнларини кўришди. Драматург, режиссёр ва актёр уйғунлигидаги ўзаро ижодий лойиҳалар яратиш, ҳамкорликда ишлаш борасидаги билимларини ўзлаштиришди.\nШунингдек, институт Ёшлар иттифоқи фаолияти билан яқиндан танишиб, олдинда турган инновацион лойиҳалар, таълим дастурлари, ижодий ҳамкорлик юзасидан зарур шартномалар ҳақида керакли маълумотларга эга бўлишди.\nМазкур ташрифдан сўнг, мактаб ўқувчилари қалбида санъат ва маданият соҳаларига бўлган қизиқиш уйғонгани шубҳасиз. Ишонамизки, улар келгусида ўз қизиқишларини ривожлантирган ҳолда ўзбек миллий санъати ва маданиятига муносиб ҳисса қўшажак!\nБугунги хостлар .... 1442\nБарча хостлар ..... 1653010


ҚУЛУПНАЙНИНГ ОҚ ДОҒЛАНИШ КАСАЛЛИГИ | Агро-Олам.Uz\nБош саҳифа Деҳқончилик ҚУЛУПНАЙНИНГ ОҚ ДОҒЛАНИШ КАСАЛЛИГИ\nҚУЛУПНАЙНИНГ ОҚ ДОҒЛАНИШ КАСАЛЛИГИ\nАсосан ўсимлик баргида майда қизғиш жигар рангдаги думалоқ, очиқ чегарали, маркази оқиш, четлари қизғиш-қўнғир хошия доғлар ҳосил қилади. Касалланган барглар секин аста қурийди ва мева бандлари ҳам қуриб қолади. Касалликни Такомиллашмаган замбуруғлар синфига мансуб Ramularia tulasnei Sacc. тури келтириб чиқаради. Бу замбуруғ конидияли ва склероцийли, халтачали (Mycosphaerella fragariae Sacc.) босқичларида ривожланади. Вегетация давомида замбуруғ бир неча насл ҳосил қилади. Конидияли споралар рангсиз, кам кўзга ташланади, шамол, сув томчилари воситасида тарқалиш хусусиятига эга. Касалликнинг кучли зарар етказиши учун ноқулай экологик шароит, ёғингарчилик ва юқори нисбий намлик асосий рол ўйнайди.\nКасалликни тарқатувчи замбуруғларнинг ривожланиши 5-35 0С хароратда амалга ошсада, энг қулай харорат 18-230С ҳисобланади.\nКасаллик қўзғатувчилари склерацийлар тариқасида ўсимлик барги ва қолдиқларида қишлайди. Склероциялардан конидиялар ҳосил бўлиб, ўсимликни касаллантирувчи бирламчи инфекция манбайи ҳосил бўлади. Бу касаллик туфайли қулупнай ҳосилдорлиги кескин камайиб, меванинг сифати ёмонлашади.\nКасалликка қарши курашиш учун касалланган ўсимлик аъзоларини йиғиштириб олиб, ёқиб ташлаш керак. Бу тадбирлар эрта баҳорда, ўсимлик гуллашидан олдин тказилиши мақсадга мувофиқдир. Вегетация давомида қулупнайзорларга 1% ли бодро суюқлиги билан 3 марта ишлов бериш керак.\nБиринчи ишлов гуллагандан кейин 10 кун ўтгач ўтказилади. Кўчатларни экишда кўчат оралиғига алоҳида эътибор бериш керак. Касалликка чидамли навлари экиш ҳам касаллик зарарини камайишига олиб келади.


Трампнинг импичменти иши бўйича информатор ёзма кўрсатма беришга рози бўлди\nҲисоботи Дональд Трампнинг импичменти бўйича суриштирувларга олиб келган Америка разведкасининг ходими Вакиллар палатасидаги разведка қўмитасидаги республикачиларнинг саволларига ёзма жавоб бериш борасида таклиф билан чиқди. Бу ҳақда CBS News телекомпаниясига адвокат Марк Заид маълум қилди.\nИнформаторнинг адвокатлари таклифни қўмитадаги республикачиларнинг каттаси Девин Нунесга беришди, дея хабар беради "Америка овози". Заиднинг сўзларига қараганда, унинг мижози ўз аризаси партиявийликдан ҳоли равишда кўриб чиқилишини ҳоҳламоқда.\nРеспубликачилар импичмент жараёнини адолатсиз дея аташмоқда ва бу жараён палатадаги камчиликни ташкил қилувчи партиядан саволларнинг чеклангани юзасидан шикоят қилишмоқда.\nАдвокатнинг сўзларига қараганда, ёзма жавоблар, кўрсатмаси импичмент жараёнинг бошланишига сабаб бўлган кишининг шахси махфий сақланиши учун имконият беради. Информаторнинг шахси ошкор қилинишини президент Трамп талаб қилмоқда.\nЯкшанба куни журналистлар билан мулоқотда бўлган Трамп номи ошкор қилинмаётган информатор "Трампни кўра олмайдиган (МРБ собиқ директори Джон) Бреннан, (собиқ президент Барак) Обаманинг одами ҳисобланиши"ни айтди ва унинг хабари ҳақиқатга тўғри келмаслигини маълум қилди.\nПрезидент бундан аввал ҳам информатор ва у билан бирга Вакиллар палатасидаги демократлар Украина президенти Владимир Зеленский билан бўлиб ўтган телефон орқали суҳбатни бузиб талқин қилганини айтиб келади. Уларнинг айтишларича, Трамп АҚШнинг ҳарбий ёрдамлари эвазига украин етакчисидан ўзининг сиёсий оппоненти Жо Байден ўғлининг фаолиятини тергов қилишни сўраган. Трампнинг таъкидлашича, ҳеч қандай алмашув ҳақида гаплашмаган, фақат коррупция тергов қилинишини сўраган. Оқ уй томонидан эълон қилинган суҳбат матнида музлатилган ҳарбий ёрдам ҳақида гап йўқ. Вакиллар палатасидаги ёпиқ эшиклар ортида бўлиб ўтган эшитувларда чиққиш қилган айрим амалдорлар Трампнинг талабини бажаришга мажбурлаш мақсадида ҳарбий ёрдамлар ҳақиқатан ҳам музлатилган бўлиши мумкинлигини айтишмоқда.


Назарбоев: Мамлакатда "саҳнани ўзгартириш пайти келди"\n16 апрел 2021, Тошкент вақти: 04:40\nҚозоғистон Президенти Нурсултон Назарбоев мамлакат сиёсатида “саҳнани ўзгартириш пайти келди”, дея билдирди, лекин 26 апрель куни муддатидан аввал ўтказилажак президент сайловида қатнашадими, йўқми мавҳум қолдирди.\nБу ҳақда 6 март куни Остонада ўтказилган етакчи қозоқ аёллари йиғинида гапирган Назарбоев сайловда қатнашиш борасида бир тўхтамга келмаганини қўшимча қилди.\nНазарбоев дохил иқтидордаги Нур Ўтан партияси Назарбоевнинг номзодини илгари суриши кутилмоқда.\nНазарбоев раислик қилайдиган Қозоғистон халқ ассамблеяси 2016 йилда ўтказилиши керак бўлган президент сайловини жорий йил апрелига кўчириш ташаббуси билан чиқди.\nАёллар билан учрашувда 74 ёшли Назарбоев “Қозоғистонни мустақилликнинг бошидан бошқариб келдим. Балким, теартда айтганларидек, саҳнани ўзгартириш пайти келгандир”, дея таъкидлади. Лекин, деди Назарбоев, қозоғистонликларнинг аксари “мамлакатда ички барқарорликни сақлаб қолиш учун” унинг президент лавозимида қолишини истайди.\nНазарбоев 1989 йидан бери бошқариб келади.


Тузнинг бир йиллик меъёри — 1 килограмм. Сиз бу нормани ошириб юбормаяпсизми?\nТузнинг бир йиллик меъёри — 1...\n24.02.2018 22:07 0 159\nТуз миқдорининг ошиб кетиши, айниқса, қон босими юқори юрадиганлар учун хавфли.\nБиз кун бўйи ўзимиз ўйлаганимиздан ҳам кўп туз истеъмол қиламиз. Чунки у жуда яхши ниқобланган. Хўш, ортиқча тузни қандай фош қилиш мумкин?\nДадиллик учун 120 грамм...\nВазни 60 килограммлик кишининг танасида камида 120 грамм ош тузи бўлади. Бу — организм учун «керакли захира». Бундан ортиғи зарар... Туз таркибидаги натрий ва хлор организмдаги суюқлик мувозанатини ушлаб туради: хлор ионлари ошқозон ширасида хлорид кислота ҳосил бўлишида қатнашса, натрий ионлари кислота-ишқор балансини таъминлайди. Ҳар иккаласи нерв импулслари узатилишида иштирок этади, уларнинг ёрдамида қон ва тўқималар глюкоза ва аминокислоталар билан таъминланади, улар сабаб ҳужайраичи ферментлари ишлайди.\nАслида биз жуда кўп туз еймиз: шўр бодринг, тузланган карам, фаст-фудга ўч инсонлар кунига қошиқлаб туз истеъмол қилишади!\nТуз миқдорининг ошиб кетиши, айниқса, қон босими юқори юрадиганлар учун хавфли. Бундан ташқари, олимларнинг айтишича, «тузга сезувчанлиги юқори» одамлар тоифаси ҳам бор экан. Уларнинг овқати сал шўр бўлдими, бир пасда қон босими кўтарилиб билдириб қўяди.\nЮрак етишмовчилигида ҳам организмда туз миқдорининг кўп бўлиши ярамайди. Ортиқча тузни чиқариб ташлашдан буйраклар ҳам қийналади. Шу сабабли ҳам исталган беморнинг парҳезига қарасангиз албатта тузни камайтириш ёки вақтинча истеъмол қилмай туриш тавсия этилган бўлади.\nКунига 2500 миллиграмм (2,5 грамм), яъни учдан бирга тўлдирилган чой қошиқ миқдоридаги ош тузи организм учун етарли.\nАйрим кишилар таомга тузни унинг тайёрланиш жараёнида эмас, балки кейин қўшиб ейишни ёқтиришади. Қизиғи, шифокорлар ҳам бу усулни маъқуллашяпти: таъм рецепторлари туз кристалларини тез илғагани боис унинг сарфи оз бўлади.\nАммо, барибир, туздонни дастурхонингиздан «бадарға» қилганингиз билан ҳам туздан буткул қутулдим десангиз — адашасиз. Дастурхон устида турган туздондан овқатингизга тушадиган туз сиз жами истеъмол қиладиган тузнинг атиги 15 фоизи, холос. Маълумотларга қараганда, бизнинг кунлик меъёримиз учун етарли туз миқдорининг 75 фоизи тайёр маҳсулотларда, 10 фоизи хом озиқ-овқатлар таркибида мавжуд.\nХўш, сиз бугун нималар, тўғрироғи, қанча туз истеъмол қилдингиз? Ҳисоблаб кўринг-чи! Қалай, тузини сал ошириб юбормадингизми?\nош тузи меъёр зарар соғлиқ миқдор\nЖамият 25/12, 16:30\nСоғлиқни сақлаш вазирлиги: «Ош тузи истеъмоли меъёрдан ошмасин!»\nЖамият 10/03, 11:03\nШакардаги хатар. Ялтираган нарса ҳар доим ҳам олтин бўлавермайди (Инфографика)\nҲодиса 26/05, 14:03\nЖом қишлоғига сел келтирган зарар миқдори маълум бўлди\nХалқ банки «Visa» карталарини бепул очиш имконини тақдим этди\n«Xabar.uz» ахборот-таҳлилий портали 2017 йилнинг 27 декабрида электрон ОАВ сифатида давлат рўйхатидан ўтказилган. Гувоҳнома рақами: 1210. Муассис: «Xabar» газетаси таҳририяти. Таҳририят манзили: 100129, Тошкент шаҳри, Навоий кўчаси, 30-уй. Электрон манзил: mai[email protected]


Қачон ҳисобварақ-фактурани расмийлаштирмаса ҳам бўлади | BUXGALTER.UZ\nВазирлар Маҳкамасининг 14.08.2020 йилдаги 489-сон қарори билан узоқ кутилган, ҳисобварақ-фактураларни тўлдириш, тақдим этиш ва қабул қилиш тартибини регламентловчи низом тасдиқланди. Buxgalter.uz портали молия вазирининг ўринбосари Дилшод СУЛТОНОВдан ушбу ҳужжатни шарҳлаб беришни илтимос қилди:\n- Товарларни (хизматларни) реализация қилишда юридик шахслар ва якка тартибдаги тадбиркорлар сотиб олувчиларга ҳисобварақ-фактурани тақдим этиши шарт (Ҳисобварақ-фактураларнинг шакллари ҳамда уларни тўлдириш, тақдим этиш ва қабул қилиш тартиби тўғрисидаги низомнинг 3-банди 1-хатбоши, кейинги ўринларда - Низом).\nЭътибор беринг: товарларни (хизматларни) сотиб олувчи фақат электрон шаклда қабул қилинган ҳисобварақ-фактураларда акс эттирилган ҚҚС суммасини ҳисобга олишга ҳақли (Низомнинг 10-банди).\nҚуйидаги ҳолларда ҳисобварақ-фактурани расмийлаштириш шарт эмас (Низомнинг 3-банди):\nаҳоли билан пуллик ҳисоб-китобларни амалга оширишда расмийлаштириладиган, қатъий ҳисобот бериладиган бланкалар ҳисобланадиган шакл бўйича квитанция тақдим этилганда. Квитанциялар солиқ органларида рўйхатдан ўтказилган ҳолда фақат:\n- назорат-касса техникаси таъмирлашга топширилганда;\n- савдо шохобчасида (хизмат кўрсатиш жойида) электр энергияси вақтинча мавжуд бўлмаган ҳолларда қўлланилади;\nтоварлар экспорти бўйича БЮД расмийлаштирилганда;\nкўрсатилган коммунал хизматлар, алоқа хизматлари учун банк орқали - бухгалтерия ҳисобини юритишда асос бўлиб хизмат қилувчи бирламчи ҳужжатлар қўллаган ҳолда тўловлар амалга оширилганда.\nМазкур ҳолларда етказиб берувчи ҳар календарь ой якуни билан бир марта умумлаштирилган ҳолда бир томонлама электрон ҳисобварақ-фактурани шакллантиради. ЭҲФ кейинги ойнинг 5-кунига қадар, календарь ойнинг охирги кунидаги сана билан шакллантирилади. Агарда ҳисобварақ-фактуралар сотиб олувчининг талабига асосан тақдим этилган бўлса, уларнинг суммаси умумлаштирган ҳолда бир томонлама шакллантирилган ЭҲФга киритилмайди.\nТоварлар экспортида БЮД маълумотлари ЭҲФ тизимида божхона органлари билан ахборот алмашиш воситасида акс эттирилади. Шу боис экспортга товарларни реализация қилиш ҳам умумлаштирилган ҳолда бир томонлама ЭҲФда акс эттирилмайди.\nБЮД расмийлаштирилмайдиган товарлар (хизматлар) экспорти бўйича экспорт қилувчи ҳисобварақ-фактурани ўзи шакллантиради. Бунда сотиб олувчининг номига “норезидент” сўзи қўшиб ёзилади.\nИлгари амал қилган қоидалар (Юридик шахслар томонидан миллий валютадаги корпоратив банк карталаридан фойдаланиш тартиби тўғрисида низом) бўйича корпоратив карта билан ҳисоб-китоб қилишда ҳисобварақ-фактура ёзиш шарт эди. Янги ҳисобварақ-фактуралар тўғрисидаги янги Низомга асосан буни фақат сотиб олувчи талабига кўра бажариш зарур (Низомнинг 5-банди).\nТоварлар (хизматлар) корпоратив банк карталари орқали тўловни қабул қилган ҳолда реализация қилинганда ҳисобварақ-фактура сотиб олувчининг талабига кўра реализация қилинган календарь ойнинг охирги санасига қадар товарлар (хизматлар) амалда реализация қилинган сана билан тақдим этилиши шарт (Низомнинг 5-банди).\nКорпоратив карта орқали сотиб олинадиган товарлар (хизматлар) бўйича ҚҚСни ҳисобга олиш онлайн НКМ ва виртуал касса чеклари асосида ҳам амалга оширилиши мумкин. Бунинг учун уларни солиқ тўловчининг шахсий кабинети орқали қайд этиш ва ҳисобварақ-фактуралар реестрига киритиш зарур (Низомнинг 9-банди).


12 Èþíü 2019 15:36 1584\nЖорий йилда юртимиздаги тиббий таълим муассасалари яна биттага ортади. Наманган давлат универиситетида Урал давлат тиббиёт университетининг бўлими очилади.\nЯқинда Екатеринбург шаҳридаги мазкур олийгоҳ вакиллари Наманганга келишди. УДТУнинг истиқболдаги ривожланиш ва халқаро фаолият бўйича проректори Михаил Флягин ва ўқув ишлари бошқармаси бошлиғи Наталья Шкиндер Наманган давлат университетининг анжуманлар залида бир гуруҳ шифокор олимлар билан учрашув ўтказди.\nТадбир университетнинг илмий ва инновацион ишлар бўйича проректори Муродхон Қодирхонов олиб борди. Дастлаб Михаил Флягин иштирокчиларни Урал давлат тиббиёт университети ўтмиши, бугуни ва эртаси ҳақидаги маълумотлар билан таништирди. Ўзининг илмий салоҳияти билан мамлакатда етакчи ўринлардан бирини эгаллаб келаётган тиббиёт олийгоҳи малакали кадрлар тайёрлашда юқори натижаларга эришмоқда. Ўнлаб давлатларда филиаллар очган. Ўзбекистон билан ҳамкорлик ҳам ижобий натижалар беришига умид билдирилмоқда.\n- Ўзбекистонга биринчи бор келишим. Наманганга ташриф ғоят қизиқарли ва таассуротларга бой бўлди. Шу қадар гўзал шаҳарни кўрганимдан беҳад шодман, айниқса гулларга бурканган боғдаги жозиба ҳайрат уйғотди, -дейди Михаил Флягин.\nНаманганда тўрт йўналиш бўйича талабалар қабул қиладиган факультетни ташкиллаш жараёнлари ҳусусида ҳам фикр алмашилди. Унга 2-Наманган тиббиёт коллежи ўқув биноларидан бир қисми берилганлиги айтилди. Мулоқот жараёнида қатор масалаларга ойдинлик киритилди.\nУчрашувда вилоят соғлиқни сақлаш бошқармаси бошлиғининг биринчи ўринбосари Улуғбек Ботиров иштирок этди.\nЖамият 03.06.2020 213\nЖамият 03.06.2020 40\nДунё 03.06.2020 75\nАдабиёт 02.06.2020 103\nЖамият 02.06.2020 323\nЖамият 02.06.2020 685


Ўзбекистон Президенти янги тайинланган элчиларни қабул қилди - Халқ сўзи\n18:17 25 Август 2021 Сиёсат\nЖумладан, жорий йилнинг 15-16 июнь кунлари Тошкент шаҳрида ўтказилган “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидаги юқори даражадаги халқаро конференциянинг мақсади Афғонистонда узоқ муддатли тинчлик ўрнатилиши ва иқтисодий тикланишга кўмаклашадиган йирик инфратузилмавий лойиҳаларни амалга ошириш учун шароитларни шакллантиришдан иборат бўлди.\nДавлатимиз раҳбари Ўзбекистон-Тожикистон дўстлик, яхши қўшничилик ва стратегик шериклик муносабатларида сезиларли юксалишга эришилганини мамнуният билан қайд этилди.\nЎзбекистон Республикаси Президенти жорий йил июнь ойида Тожикистон Республикасига амалга оширган тарихий ташрифи якунида эришилган келишувлар ва аниқ кооперация лойиҳаларини тўлиқ ҳажмла амалга ошириш муҳим экани алоҳида таъкидланди.\nҚисқа суҳбатда дипломатлар самимий қабул ва мамлакатимизда самарали фаолият учун яратилган шароитлар учун миннатдорлик билдирдилар. Элчилар мамлакатларимиз ўртасидаги шериклик алоқаларини ҳар томонлама ривожлантириш учун бор куч-ғайратини сафарбар қилишини қайд этдилар.\nЎтган йили қанча электр энергияси ишлаб чиқарилгани маълум қилинди\nЎзбекистон санъат арбоби Жўра Маҳмудов оламдан ўтди\nАОКА ижтимоий тармоқларда «Sevimli» телеканалида намойиш этилган сериал ортидан ижод эркинлиги хусусидаги эътирозларга муносабат билдирди


Yusupov Furqat Blogi.: Bechora hakam\nАкбар аеропортга кеч қолмаслик мақсадида автобусга чиқди. Ёзнинг иссиғида автобус йўловчилар билан тўлиб-тошган пайт. Акбар кутилмаганда беҳосдан дўмбоққина аёлнинг оёғини босиб олади. У бирдан автобусни «бошига кўтарди».\n- Ҳей, кўзингга қарасанг ўласанми? Кўзинг борми ўзи…?\n- Узр опа, билмай босиб олдим…\n- Билмаганмиш, балонинг барини биласан тақирбош. Куппа кундузи тегажонлик қилишини қаранг бу ярамасни. Йўқ, сен атайлаб босдинг. Нега шунча одам турганда, келиб-келиб меникини босасан. Қошларингга бит тушгир, оёқ қўлларинг сингур…\nАёл тинмай жавраётганди. Акбар эса бу гапларга парво ҳам қилмаяпти. Дўмбоққина хоним шунча қарғишидан сўнг ҳам Акбарнинг парвойи палак бўлиб турганини кўриб яна-ям қизишиб кетди:\n- Ҳув калбош. Сенга гап таъсир қиладими ўзи. Шунча ҳақорат қилаяпману, сен бўлсанг «Менга гапиряпсанми ё итгами?» дегандек жим турибсан…\n- Опа мен ҳакамман. Мухлисларнинг ҳақоратлари ёнида сизнинг гапларингиз менга мақтовдек туйилаяпти…\nАкбар аеропортдан тушиб тўғри стадионга йўл олди. Ахир бугун турнинг марказий баҳси – «Навбаҳор» ва «Нефтчи» жамолари ўртасидаги учрашувни бошқариши керак-да. Учрашувдан олдин қаттиқ ҳаяжонланаётганди. Сабаби оддий – «Водий дербиси»да мухлислар стадионни тўлдиришади. Акбар стадионга тушар экан, ўзини худди дўзах дарвозаси олдида тургандек хис қиларди. Бошида ҳакамнинг учрашувни одил бошқариб боришга ҳаракат қилаётгани сезилиб турди. Мухлислар ҳам унга ортиқча эътироз билдиришмади. Хуллас, биринчи бўлим ниҳоясига етди. Ҳозирча ҳаммаси жойида.\nИккинчи бўлимни бошлашдан олдин «Eй Худо, ўзинг мадад бер» дея ибодат қилиб ҳам олди. Ҳозирча ҳаммаси яхши кетмоқда. Учрашувнинг сўнгги дақиқаларида меҳмонлар «Навбаҳор» дарвозасини аниқ нишонга олишди. Гол муаллифи - Худоёр Одилов бу вазиятда яққол ўйиндан ташқари холатда эди. Афсуски, стадионга тушган 40 мингдан ортиқ мухлис кўрган вазиятни на қанот ҳаками, на бош ҳакам кўриди. Ноҳақ урилган гол мухлисларни нақадар ғазаблантирганини кўргач, ҳакам «қовун тушириб қўйгани»ни сезди. Аммо ўз хатосини тузатишга кеч эди. Учрашув 0:1 ҳисобида меҳмонлар фойдасига ҳал бўлди. Ғазаб отига минган мухлислар айбдор ҳакамни боплаб таъзирини бериш мақсадида стадионнинг барча чиқиш йўлакчаларини банд этиб, кутиб туришганди. Бу вазиятдан чиқиб кетиш учун ҳакамга милитсия ҳодимлари ёрдам беришди. Улар ўз бурчларини адо этиш йўлида ҳакамни стадионнинг яширин чиқиш эшигидан эсон-омон, ҳеч кимга кўрсатмай олиб чиқишди. «Дўзах дарвозасидан» соғ чиққанига қувонган Акбар «қалпоғини осмонга отиб», милитсия ходимларига миннатдорчилик билдира бошлади:\n- Катта рахмат. Билмадим, сизлар бўлмаганинггизда ҳолим не кечарди?\n- Ҳечқиси йўқ, безовта бўлманг. Кўзи ожизларга ёрдам бериш ҳар биримизнинг бурчимиздир...\nАкбар эртаси куни бозордан чиқиб уйига шошилаётганди. Сабаби – бугун унинг туғилган куни. Уйида меҳмонлар интизорлик билан кутишаётганди уни. Шу боис машинаси тезлигини оширди. Кутилмаганда йўл патрол хизмати ходимлари чиқиб қолишди ва машинасини тўхтатишди. «Оббо, шу камлик қилаётганди», деб аста машинадан тушар экан, ўзига ўзи пичирлади: «Ишқилиб булар ҳакам эканлигимни билиб қолмасинлар-да». Афсуски, улар ҳам Акбарни таниб қолишди.\n- Адашмасак сиз ҳакамсиз шундайми?\n- Йўғ-ей, нималар деяпсиз, шифокорман, - тап тортмай ёлғон гапиришга тушди Акбар.\n- Йўқ, йўқ, сизни жуда яхши танийман, - эътироз билдирди йўл-патрул ходимларидан бири. - Бизнинг жамоага нисбатан адолатсизлик қилгандингиз. Ўшанда бу ҳакам қўлимга тушса, соғ қўймайман, деб оғайниларимга сўз бергандим. Ниҳоят сўзимнинг устидан чиқадиган кун ҳам етиб келди.\n- Шошилмай туринг. Баъзида хатоларга йўл қўйиб тураман. Айтишади-ку, беайб парвардигор… биз ҳам хом сут эмган бандамиз ахир. Бир сафар кечира қолинг энди. Бугун туғилган куним эди.\n- Хўп жаноб ҳакам. Кечирамиз. Туғилган кунингиз муборак бўлсин!\n- Раҳмат ака, - дея машинага шошилаётгандики, милитсиячилар бирдан уни яна ҳузурига чақирдилар.\n- Тўхтанг. Биласизми, сизни кўрса отарга ўқи йўқ мухлислар хаддан ташқари кўп. Шу сабабли бугун, туғилган кунинггизда соғлиғингиз учун қадаҳ кўтармасак бўлмайди. Шунга ҳар биримизга мингдан бериб юборасиз энди! Ҳар ҳолда, сизнинг фойдангизни ўйлаяпмиз.\n- Раҳмат ака. Мана олинглар, доим шунақа мижозларингиз учраб турсин.\n«Уфф… Худога шукр, қутулдим», деб жуфтакни ростламоқчи бўлиб турганида, ҳалиги милитсионер машина ёнига келиб, яна сўз қотди: «Мабодо итга эҳтиёж сезсангиз, менда бор. Уни сизга совға қилишим мумкин. Ҳарқалай, итим билан бемалол юрардингиз…»\n- Итинг бошингда қолсин, хўв маймун, - жаҳли чиққанидан милитсия ходимини сўкиб юборди Акбар. Бу эса патрол ходимларини қуюшқондан чиқишларига сабаб бўлди. Улар қоидага хилоф тарзда иш тутган ҳакамнинг нафақат хайдовчилик, балки машина ҳужжатларини ҳам олиб қўйишди. Акбар эса афсусда. Лекин кеч энди. Ҳайдовчилик гувоҳномасидан айрилган Акбар уйига таксида қайтди. Йўл-йўлакай ҳайдовчи билан суҳбат қуриб борди. Қарангки, ҳайдовчи ҳам Акбарни таниб қолди.\n- Мабодо сиз ҳакам эмасмисиз?\n- Ҳа, танидингизми? – ўзини машҳур кишидай тутди Акбар.\n- Сизни танимай бўларкан-ми? Ўтган кунги «Водий дербиси» эсингиздами?\n- Ҳа, эсимда…, - бу ҳам мени сўкмоқчи, чоғи, ўйланиброқ жавоб берди Акбар.\n- Ўшанда сизга совға бермоқчи эдим. Лекин имкон топилмади. Мана бугун имконият туғилди. Ушбу кўзойнак сизга жаноб ҳакам. Буни майдонга тақиб тушсангиз, биз – мухлислар сиздан хурсанд бўлардик. Эсингизда бўлса, «Водий дербиси»да меҳмонлар ўйин қоидасини бузишгани учун мезбонлар вакилини майдондан четлатгандингиз. Кўзойнакни тақиб юрсангиз, жамоаларни фарқлай оласиз…\n- Хўп раҳмат, ўша воқеа учун узр сўрайман… Акбар на йиғлаш, на кулишни биларди. Шу тобда машина светафорда тўхтади. Такси ёнига ахлат ташувчи юк машинаси ҳам тўхтади. Таксичи машина ойнасини тушириб, унинг ҳайдовчисига сўз қотди:\n- Салом ҳамкасб, ишлар яхшими?\n- Қанақа қилиб сен билан ҳамкасб бўлай? Кўрмаяпсанми, нима олиб кетаётганимни?\nҲайдовчи машинанинг орқа ўриндиғига ишора қилиб, баланд овозда жавоб берди: «Сен ҳам кўриб қўй, иккимиз бир хил нарса олиб кетяпмиз». Бунақа ҳақоратга чидолмаган Акбар шартта машинадан тушиб кетди. Таксичи мазза қилиб кулганиданми ёки ҳакамнинг боплаб таъзирини берганиданми, йўлкира олишни унутиб йўлида давом этди. Акбар бўлса жаҳли чиққанлигидан бошқа таксига ўтиргиси келмай уйига яёв йўл олди.\nАвтор: Furqat Yusupov на 6:46:00


Range Rover ўзининг ярим асрлик юбилейини қор устига улкан сурат чизиб нишонлади (фото) - Daryo\n08:24, 20.03.2020 30326\nБританиянинг Land Rover автомобиль ишлаб чиқарувчи компанияси ўзининг энг машҳур йўлтанламаси — Range Rover’нинг 50 йиллик юбилейини нишонлади, деб хабар беради Motor.\nЮбилей муносабати билан компания ўзининг барча янги моделлари синовдан ўтказиладиган Арьеплугда жойлашган полигонида қор устида эни 260 метр келадиган тасвирни яратди.\nҚордан турли тасвирлар яратиш билан танилган ижодкор Саймон Бек 53 092 квадрат метрга компаниянинг логотипини туширди. Бунинг учун у тўртта Range Rover SV ҳамроҳлигида 45 мингдан ортиқ қадам ташлаб, майдоннинг марказий қисми бўйлаб ҳаракатланди.\nЮбилейни нишонлаш доирасида Range Rover’ни экстремал шароитда синаш имконияти бокс бўйича оғир вазн тоифасидаги жаҳон чемпиони Энтони Жошуага тақдим этилди. Жошуа қишда автомобиль ҳайдаш бўйича кўникмаларини ошириб, диаметри 260 метрга тенг музли ҳалқа бўйлаб ҳаракатланди.\nRange Rover оиласи ўз юбилейини июнь ойида нишонлайди. 1970 йилда икки эшикли дастлабки Range Rover пайдо бўлганидан буён унинг қаторига Range Rover Sport, Range Rover Evoque ва Range Rover Velar келиб қўшилган.\n14:20, 26.08.2019 192058\nRavon учун белгиланган янги нархлар россияликларни ҳайратда қолдирди\n12:19, 13.09.2019 180485\n14:33, 08.09.2019 97253\nТошкент кўчалари бўйлаб электробус қатнай бошлади (фото)\n00:37, 08.04.2020 9487\n23:54 Бугун 15374\n23:52 Бугун 10718\n23:41 Бугун 5680\n20:16, 05.04.2020 313618\n19:56, 05.04.2020 244499\n16:47, 06.04.2020 240238\n08:28 Бугун 192932


Испанияда самолёт «Пежо» автомобилига келиб урилди\n15:52 / 27.06.2017\nИспаниянинг Аликанте-Эльче аэропорти ҳудудида Airbus A320 йўловчи самолёти ва Peugeot 207 ҳэтчбеки иштирокида кўнгилсиз ҳодиса юз берди. Daily Mail’нинг хабар беришича, автомобиль Vueling авиакомпанияси лайнерига учиш йўлагига қайрилиш чоғида халақит берган.\nБортида 153 йўловчи бўлган самолёт Римга рейсни амалга ошириши керак эди, бироқ тўхтатиб қўйилган автомобилга келиб урилган ва двигателларидан бирига зарар етказган. Ҳодиса натижасида ҳеч ким жабрланмади.\nЙўловчилар самолётдан олинди, уларнинг бари етти соатдан сўнг бошқа рейс билан учиб кетишган.\nVueling компанияси узр сўради. Учувчилар эса самолётлар ёнида умуман туриши керак бўлмаган машинани кўришмаган.\nАвтомобилни учиш-қўниш йўлагида қолдирган киши жиддий жаримага тортилади. Эҳтимол, у самолётга етказилган зарарни қоплаб бериши лозим бўлади.\nИспания самолёт Пежо


05 Äåêàáðü 2019 22:03 524\nНаманган туманидаги Қумқўрғон маданият ва аҳоли дам олиш масканида вилоят ҳокими Хайрулло Бозоровнинг сайёр қабули ўтказилди. Қарийб 3 соат давом этган қабул чоғида 60 дан зиёд мурожаатлар кўриб чиқилди. Бу ҳақда вилоят ҳокимлиги ахборот хизмати хабар бермоқда.\nМурожаатларнинг ярмидан кўпини уй-жой таъминоти масаласи ташкил этди. Хусусан Қумқўрғон маҳалласида истиқомат қилувчи Абдусалом Рустамовнинг бу борадаги илтимоси вилоят ҳокими томонидан алоҳида назоратга олинди.\n- Биринчи гуруҳ ногирониман, аёлим ҳам шундай ҳолатда. Ҳовлида яшаш беморлик туфайли қийинлик қилиб қолди. Шу боис кўп қаватли хонадондан уй олиш мақсадида юқори идораларга мурожаат қилганман. Бугун ҳокимимиз менинг мурожатимни алоҳида эътиборга олганлари қувонтирди, - деди Абдусалом Рустамов.\nҚабулдан сўнг туман ҳокими Садриддин Мўминов ва туман хотин-қизлар қўмитаси раиси Тугмахон Сиддиқовалар мурожаатчи хонадонига ташриф буюриб, вазият билан танишдилар. Ёрдам кўрсатиш чорасини тезлаштиришга келишилди.\nНаманган шаҳри, Ишонч маҳалласи Ёнғоқзор кўчасида истиқомат қилувчи Зайнаб Абдуллаева ҳам вилоят раҳбаридан эҳтиёжмандлар учун ажратилаётган кўп қаватли уйлардан хонадон сўраб мурожаат қилди. Унга айни пайтда бундай типдаги уйлар қурилмаётгани, мурожаати шаҳар ҳокимига йўналтирилиб, имтиёзли асосда – 50 фоизини давлат томонидан қоплаб бериш шарти билан 2020 йилда эҳтиёжи таъминланиши маълум қилинди.\nШунингдек, шўрқўрғонлик Мирзакбар Жўраев, қумқўрғонлик Атҳамжон Мамадалиевлар ҳам кўп-қаватли уй-жой олиш учун шу ерни ўзида рўйхатга олиндилар.\nНаманган туманидан Рислиғой Ҳайдарова айни пайтда Наманган шаҳридаги Педагогика коллежи ётоқхонасида дугонасининг турар-жойида истиқомат қилаётгани, уйга муҳтожлигини маълум қилди. Рислиғой вилоят ҳокимлиги давлат уй-жой фондини бошқариш департаменти томонидан рўйхатга олиниб, заҳирдаги уйлардан бирига кўчиб ўтадиган бўлди.\nКосонсойлик Муножотхон Асророва айни пайтда 1,5 гектарлик майдонда тутзорда меҳнат қилиши, инкубация қурилиши учун ер сўраб мурожаат қилди. Бу масала вилоят ер ресурслари ташкилоти томонидан назоратга олиниб ижобий ҳал этиладиган бўлди.\nАҳолини ижтимоий ҳимоя қилиш устувор вазифа эканлиги, уларнинг барча зарурий талабларини қондириш лозимлиги таъкидланди. Барча бунинг амалий исботига ҳам шоҳид бўлди.\np/s. Шу ўринда, бир нарсани таъкидлаб ўтиш жоиз, мурожаатчиликни ўзига касб қилиб, мунтазам равишда моддият илинжида сайёр қабулда “ҳозиру нозир” бўладиган ҳамюртларимизни кўриб, бироз ўйга толади, киши. Чунки бу сафар ҳам бундай “одатий шахслар” кам бўлмади. Ваҳоланки, уларга ёрдам берилгани, уй қурилгани, хонадони таъмирланганига кўп муддат бўлган эмас.